title: 2014/106/EU: Euroopan keskuspankin päätös, annettu 20 päivänä joulukuuta 2013 , suojattavan euroseteliaineiston ja euroseteliaineiston valmistajien akkreditointimenettelyistä ja päätöksen EKP/2008/3 muuttamisesta (EKP/2013/54)

text:
               27.2.2014

               FI

               Euroopan unionin virallinen lehti

               L 57/29

      EUROOPAN KESKUSPANKIN PÄÄTÖS,
   annettu 20 päivänä joulukuuta 2013,
   suojattavan euroseteliaineiston ja euroseteliaineiston valmistajien akkreditointimenettelyistä ja päätöksen EKP/2008/3 muuttamisesta
   (EKP/2013/54)
   (2014/106/EU)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 128 artiklan 1 kohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 12.1, 16 ja 34.3 artiklan,
   ottaa huomioon Euroopan keskuspankin valtuuksista määrätä seuraamuksia 23 päivänä marraskuuta 1998 annetun neuvoston asetuksen (EY) N:o 2532/98 (1) ja erityisesti sen 2 artiklan,
   sekä katsoo seuraavaa:

               (1)

               Euroopan unionin toiminnasta tehdyn sopimuksen 128 artiklan 1 kohdassa ja Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 16 artiklassa määrätään, että Euroopan keskuspankilla (EKP) on yksinoikeus antaa lupa eurosetelien liikkeeseen laskemiseen unionissa. Tähän sisältyy toimivalta toteuttaa toimenpiteitä, joilla voidaan suojata eurosetelien luotettavuutta maksuvälineenä.

               (2)

               EKP hyväksyi 15 päivänä toukokuuta 2008 päätöksen EKP/2008/3 (2) suojattavan euroseteliaineiston valmistajien hyväksymismenettelyistä; tässä päätöksessä luodaan turva-akkreditointimenettely, jonka avulla vahvistetaan, täyttävätkö valmistajat eurosetelien ja niiden komponenttien sekä muiden sellaisten varotoimenpiteitä edellyttävän aineiston ja tiedon tuotantoa, käsittelyä, varastointia ja kuljettamista koskevat EKP:n vähimmäisturvavaatimukset, joiden menetys, varkauden kohteeksi joutuminen tai julkaiseminen voisi vahingoittaa euroseteleiden luotettavuutta tai edistää väärennettyjen euroseteleiden tai niiden komponenttien tuotantoa. Lisäksi päätöksessä EKP/2008/3 vahvistettiin menettelyt, joilla varmistetaan, että edellä mainittuja turvavaatimuksia noudatetaan jatkuvasti.

               (3)

               EKP hyväksyi 25 päivänä marraskuuta 2010 päätöksen EKP/2010/22 (3) eurosetelien valmistajien laatuakkreditointimenettelyistä sen varmistamiseksi, että ainoastaan valmistajat, jotka täyttävät eurosetelien ja eurosetelien raaka-aineiden valmistusta koskevat EKP:n vähimmäislaatuvaatimukset, saavat setelien ja raaka-aineiden valmistusta koskevan akkreditoinnin.

               (4)

               Perussopimuksen 9 ja 11 artiklan mukaisesti EKP hyväksyi 21 päivänä kesäkuuta 2011 päätöksen EKP/2011/8 (4) eurosetelien valmistuksen ympäristö- sekä terveys- ja turvallisuusakkreditointimenettelyistä, sen varmistamiseksi, että ainoastaan valmistajat, jotka täyttävät ympäristöä, terveyttä ja turvallisuutta koskevat EKP:n vähimmäisvaatimukset, saavat eurosetelien valmistustoimintaa koskevan akkreditoinnin.

               (5)

               Päätösten EKP/2008/3, EKP/2010/22 ja EKP/2011/8 soveltamisesta saatujen kokemusten perusteella on tarpeen panna täytäntöön yksi ainoa tehokas akkreditointijärjestelmä, jotta vältettäisiin edellä mainittujen päätösten soveltamisesta mahdollisesti aiheutuvat sisällölliset ja menettelylliset epäjohdonmukaisuudet; tällaisia epäjohdonmukaisuuksia voivat olla esim. suhteettomat erot akkreditointien voimassaolossa, menettelyissä ja terminologiassa.

               (6)

               Edellä mainittujen seikkojen huomioon ottamiseksi ja valmistajien hallinnollisten rasitteiden lieventämiseksi olisi tarpeen ottaa käyttöön yksi ainoa akkreditointimenettely, jossa a) arvioidaan täyttävätkö valmistajat EKP:n vahvistamat asianomaiset turva-, laatu, ympäristö- sekä terveys- ja turvallisuusvaatimukset, b) näiden vaatimusten täyttyminen arvioidaan yhtenäisen tarkastusmenettelyn perusteella, c) näiden vaatimusten laiminlyönnin varalta on käytössä asianmukaiset ja suhteelliset seuraamukset, taloudelliset seuraamukset mukaan luettuina, ja d) varmistetaan, että suojattavaa euroseteliaineistoa voi toimittaa ainoastaan kansallisille keskuspankeille sekä tuleville eurojärjestelmän kansallisille keskuspankeille EKP:n neuvoston päätöksen perusteella, muille akkreditoiduille valmistajille ja/tai EKP:lle.

               (7)

               Tämän uuden yhtenäistetyn akkreditointijärjestelmän tulisi perustua moniportaiseen arviointimenettelyyn, jossa arvioidaan, täyttääkö akkreditointia hakevat valmistajat täysin tässä päätöksessä vahvistettujen relevanttien akkreditointivaatimusten kaikki aspektit.

               (8)

               Tämän arvioinnin, joka sisältää myös valmistajan jatkuvaa noudattamista koskevan arvioinnin, mahdollistamiseksi tarvitaan standardisoitu tarkastusjärjestelmä, jonka mukaan EKP voi suorittaa sekä paikalla tehtäviä tarkastuksia että muuten kuin paikalla tehtäviä tarkastuksia.

               (9)

               Jotta ei enää tarvittaisi useita yksittäisiä akkreditointeja, olisi luotava järjestelmä, jossa annetaan yksi ainoa alustava akkreditointi, joka voidaan muuttaa yhdeksi ainoaksi akkreditoinniksi, edellyttäen että valmistaja on saatuaan virallisen toimeksiannon akkreditoidulta valmistajalta, EKP:ltä tai kansalliselta keskuspankilta osittanut noudattavansa kaikkia akkreditointivaatimuksia myös tuotannon aikana.

               (10)

               Akkreditointiprosessin joustavuuden varmistamiseksi EKP:llä tulisi olla harkintavalta päättää miten se järjestää alustavaa akkreditointia koskevan aloituspyynnön arvioinnin eri vaiheet.

               (11)

               Jotta varmistettaisiin akkreditointiprosessin hyvä hallinto, alustavan akkreditoinnin ja akkreditoinnin tulisi pysyä voimassa jatkuvasti, paitsi jos valmistaja ei noudata sovellettavia akkreditointivaatimuksia. Tästä syystä EKP:llä olisi oltava toimivalta muuttaa alustava akkreditointi akkreditoinniksi, jos valmistaja – saatuaan EKP:ltä tai kansalliselta keskuspankilta virallisen toimeksiannon – on tuottanut suojattavaa euroseteliaineistoa ja/tai euroseteliaineistoa 36 kuukauden ajan keskeytyksettä. EKP:llä tulee myös olemaan toimivalta muuttaa omasta aloitteestaan akkreditointi alustavaksi akkreditoinniksi, jos valmistaja ei ole 36 kuukauden keskeytyksettömän ajanjakson ajan valmistanut suojattavaa euroseteliaineistoa ja/tai euroseteliaineistoa.

               (12)

               Tästä syystä päätökset EKP/2008/3, EKP/2010/22 ja EKP/2011/8 olisi kumottava ja korvattava tällä päätöksellä. Jotta varmistettaisiin kitkaton siirtyminen nykyisistä akkreditointijärjestelmistä tämän päätöksen mukaiseen yhteen ainoaan akkreditointijärjestelmään, olisi säädettävä vuoden pituisesta siirtymäajasta. Näin valmistajilla, joilla on turva-, laatu, ympäristö sekä terveys- ja turvallisuusakkreditointeja, voivat tehdä tarvittavat järjestelyt tämän päätöksen mukaisten asianomaisten akkreditointivaatimusten noudattamiseksi,

         ON HYVÄKSYNYT TÄMÄN PÄÄTÖKSEN:
   I   JAKSO

      YLEISET SÄÄNNÖKSET

   1 artikla
   Määritelmät
   Tässä päätöksessä tarkoitetaan

               1.

               ’euroseteliaineistolla’ tarkoitetaan euroseteleitä, osittain painettuja euroseteleitä sekä eurosetelien ja osittain painettujen eurosetelien valmistuksessa käytettävää paperia, mustetta, foliota ja lankaa,

               2.

               ’euroseteliaineistotoiminnalla’ tarkoitetaan euroseteliaineiston tuotantoa,

               3.

               ’suojattavalla euroseteliaineistolla’ aineellisissa turvavaatimuksissa lueteltua aineistoa, mukaan lukien eurosetelit, jotka ovat a) kierrossa, b) joita kehitellään ja jotka tulevat korvaamaan kierrossa olevia euroseteleitä, tai c) jotka on poistettu kierrosta, yhdessä sellaisten komponenttien ja tietojen kanssa, jotka edellyttävät varotoimenpiteitä, koska niiden menetys, varkauden kohteeksi joutuminen tai luvaton julkaiseminen voisi vahingoittaa euroseteleiden luotettavuutta maksuvälineenä,

               4.

               ’suojattavalla eurosetelitoiminnalla’ mitä tahansa seuraavista: suojattavan euroseteliaineiston originointia, tuotantoa, hävittämistä, siirtämistä valmistuspaikan sisällä sekä kuljetusta,

               5.

               ’originoinnilla’ kehitteillä olevien eurosetelien luonnoksen toteutusta luomalla sommitelmia, värien erottelua, grafiikkaa ja painolevyjä sekä luonnoksen mukaisten komponenttien sommitelmien ja prototyyppien valmistamista,

               6.

               ’valmistajalla’ yhteisöä, joka osallistuu tai haluaa osallistua suojattavaan eurosetelitoimintaan ja/tai euroseteliaineistotoimintaan, pois lukien yhteisöt jotka osallistuvat tai haluavat osallistua ainoastaan suojattavan euroseteliaineiston kuljetukseen tai erityisen hävittämispaikan tarjoamiseen,

               7.

               ’valmistuspaikalla’ tiloja, joita valmistaja käyttää tai haluaa käyttää suojattavan euroseteliaineiston ja/tai euroseteliaineiston originointiin, tuotantoon, käsittelyyn, hävittämiseen tai varastoimiseen,

               8.

               ’akkreditointivaatimuksilla’ tässä päätöksessä vahvistettuja EKP:n aineellisia vaatimuksia, akkreditointimenettelyä ja sijaintia koskevia vaatimuksia sekä jatkuvia velvoitteita, joita valmistajan on noudatettava alustavan akkreditoinnin tai akkreditoinnin saamiseksi ja ylläpitämiseksi,

               9.

               ’akkreditoidulla valmistajalla’ valmistajaa, jolla on alustava akkreditointi tai akkreditointi;

               10.

               ’aineellisilla vaatimuksilla’ EKP:n erikseen vahvistamia asianomaisia turva-, laatu- sekä ympäristö- ja turvallisuusvaatimuksia, joita valmistajan on noudatettava voidakseen harjoittaa suojattavaa eurosetelitoimintaa ja/tai euroseteliaineistotoimintaa,

               11.

               ’järjestelyillä’ turva-, laatu-, ympäristö- tai terveys- ja turvallisuustoimia, joihin valmistaja ryhtyy asianomaisten aineellisten vaatimusten noudattamiseksi,

               12.

               ’aikaisemman järjestelmän mukaisilla akkreditoinneilla’ EKP:n valmistajalle päätösten EKP/2008/3, EKP/2010/22 ja EKP/2011/8 nojalla suojattavan eurosetelitoiminnan ja/tai euroseteliaineistotoiminnan harjoittamista varten myöntämiä voimassa olevia väliaikaisia tai täysimääräisiä akkreditointeja, erityisesti turva-, laatu-, ympäristö- tai terveys- ja turvallisuusakkreditointeja,

               13.

               ’kumotuilla EKP:n akkreditointipäätöksillä’ kaikkia päätöksiä EKP/2008/3, EKP/2012/22 ja EKP/2011/8 yhdessä,

               14.

               ’kansallisella keskuspankilla’ sellaisen jäsenvaltion kansallista keskuspankkia, jonka rahayksikkö on euro,

               15.

               ’tulevalla eurojärjestelmän kansallisella keskuspankilla’ sellaisen jäsenvaltion keskuspankkia, jota koskee poikkeus, joka on täyttänyt euron käyttöönotolle asetetut edellytykset ja jonka osalta on tehty päätös poikkeuksen kumoamisesta perussopimuksen 140 artiklan 2 kohdan mukaisesti,

               16.

               ’sertifiointiviranomaisella’ riippumatonta sertifiointiviranomaista, joka arvioi valmistajan laatu-, ympäristö- tai terveys- ja turvallisuushallintajärjestelmät ja joka on toimivaltainen vahvistamaan sertifioimalla, että valmistaja täyttää ISO 14000 tai OHSAS 18000 -standardisarjassa vahvistetut vaatimukset,

               17.

               ’työpäivällä’ EKP:n työpäivää eli maanantaita, tiistaita, keskiviikkoa, torstaita ja perjantaita, lukuun ottamatta EKP:n verkkosivuilla julkaistuja EKP:n yleisiä vapaapäiviä,

               18.

               ’tarkastuksella’ akkreditointimenettelyä, jonka tarkoituksena on arvioida noudattaako valmistaja akkreditointivaatimuksia; tarkastus voi muodoltaan olla joko paikalla tehtävä tarkastus tai muuten kuin paikalla tehtävä tarkastus, ja se päättyy, kun tämän arvion päätelmät sisältävä valvontaraportin on viimeistelty,

               19.

               ’paikalla tehtävällä tarkastuksella’ EKP:n tarkastusryhmän käyntiä valmistuspaikalla niiden järjestelyjen arvioimiseksi, jotka on otettu käyttöön valmistuspaikassa asianomaisten akkreditointivaatimusten noudattamiseksi,

               20.

               ’muuten kuin paikalla tehtävällä tarkastuksella’ tarkastuksen puitteissa valmistajan toimittamiin asiakirjoihin kohdistuvaa arviointia, jonka EKP suorittaa muualla kuin valmistajan valmistuspaikassa ja jonka tarkoituksena on selvittää noudattaako valmistaja asianomaisia akkreditointivaatimuksia,

               21.

               ’kansallisten keskuspankkien erityisillä turvakontrolleilla’ 11 artiklan mukaisia varasto-, hävittämis- tai kuljetuskontrolleja, joita toimeksiannon antanut kansallinen keskuspankki suorittaa akkreditoidussa valmistuspaikassa akkreditoidulle valmistajalle annettuun viralliseen toimeksiantoon liittyen,

               22.

               ’varastokontrollilla’ toimeksiannon antaneen kansallisen keskuspankin käyntiä akkreditoidun valmistajan valmistuspaikassa sen arvioimiseksi, onko kyseisen valmistajan hallussa olevan suojattavan euroseteliaineiston varaston inventaario täsmällinen,

               23.

               ’hävittämiskontrollilla’ toimeksiannon antaneen kansallisen keskuspankin käyntiä 11 artiklan mukaisesti akkreditoidussa valmistuspaikassa tarkkaillakseen suojattavan euroseteliaineiston hävittämistä ja suorittaakseen varastokontrolleja suojattavan euroseteliaineiston hävittämisen aikana,

               24.

               ’kuljetuskontrollilla’ sen arviointia, täyttävätkö valmistajan käyttöönottamat eurosetelien ja/tai eurosetelipaperin kuljetuksia koskevat järjestelyt asianomaiset kuljetusturvavaatimukset,

               25.

               ’tuotannolla’ suojattavan euroseteliaineiston tai euroseteliaineiston valmistusta toisen akkreditoidun valmistajan, kansallisen keskuspankin tai EKP:n virallisesta toimeksiannosta, pois lukien valmistus tutkimusta, kehitystä ja testitarkoituksia varten, kun tuotoksia ei ole tarkoitettu kiertoon, sekä valmistus sisäistä varastoa varten.

         2 artikla
   Yleiset akkreditointiperiaatteet
   1.   Valmistaja saa harjoittaa suojattua eurosetelitoimintaa ja/tai euroseteliaineistotoimintaa ainoastaan sellaisen suojattavan euroseteliaineiston ja/tai euroseteliaineiston osalta ja sellaisessa valmistuspaikassa, jota varten EKP on myöntänyt akkreditoinnin tai alustavan akkreditoinnin.
   2.   Jos valmistaja ei ole harjoittanut tuotantoa, EKP voi 4, 5 ja 6 artiklassa vahvistetun menettelyn mukaisesti myöntää alustavan akkreditoinnin kyseistä suojattavaa eurosetelitoimintaa ja/tai euroseteliaineistotoimintaa varten.
   3.   Alustava akkreditointi voidaan muuttaa akkreditoinniksi jos valmistaja valmistuksen aikana 7 artiklassa vahvistetun menettelyn mukaisesti läpäisee asianomaiset tarkastukset.
   4.   Jos akkreditoitu valmistaja ei ole 36 kuukauden pituisen keskeytyksettömän ajanjakson ajan harjoittanut tuotantoa, EKP voi 8 artiklan mukaisesti muuttaa akkreditoinnin alustavaksi akkreditoinniksi.
   5.   Alustavan akkreditoinnin tai akkreditoinnin saamiseksi EKP:ltä ja sen säilyttämiseksi valmistajan on tässä päätöksessä vahvistettujen vaatimusten lisäksi noudatettava

               a)

               asianomaisia aineellisia vaatimuksia, jotka ovat vähimmäisvaatimuksia. Valmistajat voivat ottaa käyttöön ja soveltaa tiukempia turva-, laatu-, ympäristö-, terveys- ja turvallisuusvaatimuksia,

               b)

               seuraavia sijaintia koskevia vaatimuksia:

                           i.

                           jos kyseessä ei ole setelipaino, valmistuspaikan on sijaittava Euroopan unionin jäsenvaltiossa tai Euroopan vapaakauppajärjestön jäsenvaltioissa, tai

                           ii.

                           jos kyseessä on setelipaino, valmistuspaikan on sijaittava Euroopan unionin jäsenvaltiossa.

         6.   Johtokunta voi olosuhteiden vaatiessa myöntää poikkeuksia 5 kohdan b alakohdassa vahvistetuista sijaintia koskevista vaatimuksista. Jos johtokunta myöntää tällaisen poikkeuksen, sen on perusteltava päätöksensä.
   7.   Valmistajilla on sama kelpoisuus osallistua tarjouskilpailuihin siihen katsomatta onko heille myönnetty alustava akkreditointi vai akkreditointi.
   8.   Akkreditoitu valmistaja saa tuottaa ja/tai toimittaa suojattavaa euroseteliaineistoa ainoastaan sellaisen virallisen toimeksiannon johdosta, jonka on tehnyt

               a)

               toinen akkreditoitu valmistaja, joka tarvitsee suojattavan euroseteliaineiston suojattavaa eurosetelitoimintaansa varten,

               b)

               kansallinen keskuspankki,

               c)

               EKP:n neuvoston päätöksen perusteella tuleva eurojärjestelmän kansallinen keskuspankki, tai

               d)

               EKP.

         9.   Valmistaja vastaa kaikista kustannuksista ja menetyksistä, joita sille aiheutuu tämän päätöksen soveltamisesta.
   3 artikla
   Johtokunnan päätökset
   1.   Johtokunta on toimivaltainen tekemään kaikki 6, 16–18 ja 20 artiklan mukaiset valmistajan akkreditointiin liittyvät päätökset.
   2.   Johtokunta voi siirtää 6 artiklan mukaisen toimivallan myöntää alustavia akkreditointeja edelleen yhdelle tai useammalle johtokunnan jäsenelle.
   II   JAKSO

      AKKREDITOINTIMENETTELY

   4 artikla
   Alustavan akkreditoinnin aloittamispyyntö
   1.   Valmistajan, jolla ei ole minkään tyyppistä akkreditointia, ja joka haluaa harjoittaa suojattavaa eurosetelitoimintaa ja/tai euroseteliaineistotoimintaa, on toimitettava EKP:lle alustavan akkreditoinnin aloittamista koskeva pyyntö.
   2.   Pyynnössä on

               a)

               yksilöitävä suojattava eurosetelitoiminta ja suojattava(t) euroseteliaineisto(t) ja/tai euroseteliaineistotoiminta ja euroseteliaineisto(t) sekä sen valmistuspaikan tarkka osoite, jota varten valmistaja hakee alustavaa akkreditointia,

               b)

               oltava pyynnön esittävän valmistajan lausuma siitä, että se pitää aineelliset vaatimukset salassa,

               c)

               annettava kirjallinen sitoumus siitä, että valmistaja noudattaa tämän päätöksen soveltuvia säännöksiä.

         3.   Jos valmistaja haluaa harjoittaa euroseteliaineistotoimintaa, sen on toimitettava jäljennökset toimivaltaisten sertifiointiviranomaisten myöntämistä ISO 9001, ISO 14001 ja OHSAS 18001 -sertifikaateista, joissa vahvistetaan valmistajan täyttävän relevantit standardit kyseessä olevassa valmistuspaikassa suunnitellun eurosetelitoiminnan osalta.
   4.   EKP arvioi valmistajan aloittamispyynnössä toimittamat tiedot ja asiakirjat ja voi tarvittaessa pyytää lisätietoja tai -selvityksiä.
   5.   EKP voi hylätä aloittamispyynnön, jos se on yhä puutteellinen EKP:n 4 kohdan mukaisesti esittämistä lisätieto- ja lisäselvityspyynnöistä huolimatta tai jos valmistaja ei noudata 2 artiklan 5 kohdan b alakohtaa.
   5 artikla
   Aineellisten vaatimusten alustava arviointi
   1.   EKP antaa valmistajalle jäljennöksen asianomaisista aineellisista vaatimuksista hyväksyttyään aloittamispyynnön. EKP antaa myös asiakirjat, joissa valmistajan on selvitettävä, miten sen järjestelyt täyttäisivät asianomaiset aineelliset vaatimukset. Valmistaja täyttää ja palauttaa nämä asiakirjat EKP:lle, jotta EKP voi tehdä alustavan arvion siitä, saattaako valmistaja täyttää asianomaiset aineelliset vaatimukset.
   2.   Valmistajan on myös annettava tiedot erityisestä hävittämispaikasta, jota se suunnittelee käyttävänsä, jos alustavaa akkreditointia suojattavaa eurosetelitoimintaa varten pyytävä valmistaja on kansallisen lain nojalla velvollinen käyttämään erityistä hävittämispaikkaa, eikä tällaista paikkaa voi sisällyttää valmistuspaikkaan; näihin tietoihin on sisällytettävä täydelliset tiedot

               a)

               kyseessä olevista kansallisen lain säännöksistä sekä siitä, miksi hävittämispaikkaa ei voi sisällyttää valmistuspaikkaan,

               b)

               erityisestä hävittämispaikasta, jota valmistaja suunnittelee käyttävänsä,

               c)

               suojattavasta euroseteliaineistosta tai suojattavista euroseteliaineistoista, jotka valmistaja suunnittelee hävittävänsä kyseisessä erityisessä hävittämispaikassa,

               d)

               turvajärjestelyistä, joita valmistaja aikoo käyttää suojattavan euroseteliaineiston tai suojattavien euroseteliaineistojen suojelemiseksi koko prosessin aikana, johon sisältyy kuljetus hävittämispaikalle ja takaisin sekä itse hävittäminen.

         3.   EKP arvioi 1 ja 2 kohdassa tarkoitetut valmistajan toimittamat tiedot ja asiakirjat ja se voi pyytää lisätietoja ja -selvityksiä. EKP voi hylätä alustavaa akkreditointia koskevan pyynnön, jos se on yhä puutteellinen EKP:n esittämistä lisätieto- ja lisäselvityspyynnöstä huolimatta tai jos se ei täytä tämän artiklan vaatimuksia.
   6 artikla
   Alustavan akkreditoinnin myöntäminen
   1.   EKP voi myöntää alustavan akkreditoinnin, jos valmistaja on ennen suojattavan eurosetelitoiminnan ja/tai euroseteliaineistotoiminnan aloittamista osoittanut, että se on valmistuspaikassa ottanut käyttöön asianomaisten akkreditointivaatimusten noudattamisen tarvittavat menettelyt ja infrastruktuurit.
   2.   EKP tekee 9 artiklan mukaisesti tarkastuksia sen arvioimiseksi, täyttääkö valmistaja kaikki akkreditointivaatimukset.
   3.   Kun valmistaja pyytää alustavaa akkreditointia suunniteltua suojattavaa eurosetelitoimintaa varten, on ensin tarkastettava täyttääkö se turvavaatimukset. Muita tarkastuksia ei saa aloittaa ennen kuin valmistaja on läpäissyt turvatarkastuksen.
   7 artikla
   Alustavan akkreditoinnin muuttaminen akkreditoinniksi
   EKP voi muuttaa valmistajan alustavan akkreditoinnin akkreditoinniksi, edellyttäen että valmistaja on tuotannon aikana läpäissyt asianomaiset tarkastukset ja tässä yhteydessä osoittanut, että suorittaessaan asianomaista suojattavaa eurosetelitoimintaa ja/tai euroseteliaineistotoimintaa sillä on käytössään vaadittavat menettelyt ja infrastruktuurit ja noudattaa valmistuspaikassa tosiasiallisesti akkreditointivaatimuksia.
   8 artikla
   Akkreditoinnin muuttaminen alustavaksi akkreditoinniksi
   EKP voi muuttaa valmistajan akkreditoinnin alustavaksi akkreditoinniksi, jos valmistaja ei ole harjoittanut tuotantoa EKP:n tai kansallisen keskuspankin virallisesta toimeksiannosta keskeytyksettömän 36 kuukauden pituisen ajanjakson ajan.
   III   JAKSO

      TARKASTUKSET JA KANSALLISTEN KESKUSPANKKIEN ERITYISET TURVAKONTROLLIT

   9 artikla
   Tarkastukset
   1.   EKP arvioi tarkastuksin noudattaako valmistaja asianomaisia akkreditointivaatimuksia. Tarkastukset voivat olla joko paikalla tehtäviä tarkastuksia ja/tai muuten kuin paikalla tehtäviä tarkastuksia.
   2.   Muuten kuin paikalla tehtävät tarkastukset kohdistuvat valmistajien toimittamiin asiakirjoihin, jotka vaikuttavat akkreditointivaatimusten noudattamisen arviointiin.
   3.   Paikalla tehtävissä tarkastuksissa arvioidaan miten valmistaja noudattaa valmistuspaikassa asianomaisia aineellisia akkreditointivaatimuksia, erityisesti turva- ja laatuvaatimuksia. EKP voi päättää tehdä tällaisia paikalla tehtäviä tarkastuksia aina kun se tarpeen; EKP:n on kuitenkin euroseteliaineistotoiminnan ja/tai suojattavan eurosetelitoiminnan aineellisten turva- ja laatuvaatimusten osalta suoritettava tarkastus vähintään joka 36. kuukausi.
   4.   Aineellisia turva- ja laatuvaatimuksia koskevista paikalla tehtävistä tarkastuksista voidaan ilmoittaa etukäteen. Jos turva- ja laatuvaatimuksia koskevasta paikalla tehtävästä tarkastuksesta on ilmoitettu etukäteen, tarkastus alkaa valmistajan ja EKP:n välillä sovittuna päivämääränä. Valmistajan aloitettua suojattavan eurosetelitoiminnan ja/tai euroseteliaineistotoiminnan, paikalla tehtävät turva- ja laatutarkastukset ovat mahdollisia myös ilman etukäteisilmoitusta.
   5.   EKP voi viimeistään 10 työpäivää ennen etukäteen ilmoitettua paikalla tehtävää tarkastusta toimittaa valmistajalle valmistajan täytettäväksi paikalla tehtävään tarkastukseen liittyvää etukäteismateriaalia. Valmistajan on palautettava tällainen etukäteismateriaali viimeistään viisi työpäivää ennen tarkastuksen suunniteltua aloituspäivämäärää.
   6.   Jos valmistaja on kansallisen lain mukaan velvollinen käyttämään erityistä hävittämispaikkaa, tarkastusryhmä voi käydä myös tässä hävittämispaikassa arvioimassa tarjoavatko valmistajan ehdottamat järjestelyt riittävän suojan asianomaisen suojattavan euroseteliaineiston luotettavuudelle.
   10 artikla
   Tarkastushavaintokirje ja tarkastusraportti
   1.   Jos tarkastuksessa havaitaan asianomaisten akkreditointivaatimusten laiminlyöntejä, EKP lähettää seuraavia määräaikoja noudattaen valmistajalle laiminlyönnin tai laiminlyönnit yksilöivän tarkastushavaintokirjeen:

               a)

               15 työpäivää paikalla tehtävän tarkastuksen loppuunsaattamisesta,

               b)

               40 päivän sisällä siitä, kun EKP on vastaanottanut muuten kuin paikalla tehtävään tarkastukseen liittyvät asiakirjat, erityisesti koskien 12 artiklassa vahvistettujen jatkuvien velvoitteiden osalta,

               c)

               15 työpäivän sisällä siitä, kun EKP on vastaanottanut kansallisen keskuspankin raportin kansallisen keskuspankin 11 artiklan mukaisesti suorittamista kansallisen keskuspankin turvakontrolleista.

         2.   Valmistaja voi 15 työpäivän sisällä tarkastushavaintokirjeen vastaanottamisesta toimittaa EKP:lle kirjalliset huomautuksensa sekä tiedot tarkastushavaintokirjeen sisältöön liittyvistä suunnitelluista järjestelyistä tai parannuksista.
   3.   EKP laatii tarkastusraporttiluonnoksen 25 työpäivän sisällä a) tarkastuksen loppuunsaattamisesta tapauksissa, joissa olla havaittu vaatimusten laiminlyöntejä, b) siitä, kun EKP on vastaanottanut tarkastushavaintokirjettä koskevat valmistajan kirjalliset huomautukset, tai c) tällaisten huomautusten antamista koskevan määräajan päättymisestä tapauksissa, joissa huomautuksia ei ole toimitettu. Tarkastusraporttiluonnos sisältää tarkastushavainnot sekä valmistajan asianomaiset huomautukset. Lisäksi tarkastusraporttiluonnoksessa on tehtävä päätelmiä siitä, noudattaako valmistaja akkreditointivaatimuksia.
   4.   Valmistaja voi 15 työpäivän sisällä tarkastusraporttiluonnoksen vastaanottamisesta toimittaa EKP:lle kirjalliset huomautuksensa sekä tiedot tarkastusraporttiluonnoksen sisältöön liittyvistä suunnitelluista järjestelyistä tai parannuksista. EKP viimeistelee tarkastusraporttiluonnoksen ja toimittaa sen asianomaiselle valmistajalle 30 työpäivän sisällä valmistajan huomautusten vastaanottamisesta tai tällaisten huomautusten antamista koskevan määräajan päättymisestä.
   5.   Sen varmistamiseksi, että valmistaja noudattaa asianomaisia akkreditointivaatimuksia tällaisten järjestelyjen tai parannusten täytäntöönpanon jälkeen, voidaan järjestää paikalla tehtäviä lisätarkastuksia. Paikalla tehtävät lisätarkastukset saattavat viivästyttää tarkastusraporttiluonnoksen loppuunsaattamista.
   6.   Jos kyseessä on akkreditointivaatimusten vakava laiminlyönti, joka vaatii EKP:n kiireellistä päätöstä ja joka kohtuudella voidaan olettaa johtavan 17 artiklan mukaiseen keskeytyspäätökseen tai 18 artiklan mukaiseen peruuttamispäätökseen, EKP voi lyhentää 1, 2 ja 3 kohdassa tarkoitetun menettelyn siten, että valmistajalla on enintään viisi työpäivää aikaa kommentoida kyseessä olevaa laiminlyöntiä; EKP:n on perusteltava tällainen kiireellisyys.
   7.   EKP voi pidentää tässä artiklassa tarkoitettuja määräaikoja.
   11 artikla
   Kansallisen keskuspankin erityiset turvakontrollit
   1.   Eurosetelien tuotantoa koskevan virallisen toimeksiannon antanut kansallinen keskuspankki voi tällaisiin toimeksiantoihin liittyen tehdä varastokontrolleja ja suojattavan euroseteliaineiston hävittämistä koskevia hävittämiskontrolleja valmistuspaikassa jossa eurosetelit tuotetaan tai missä tahansa toisessa valmistuspaikassa, jossa näiden euroseteleiden komponentteja tuotetaan, käsitellään, varastoidaan tai hävitetään.
   2.   Edellä 1 kohdassa tarkoitettu kansallinen keskuspankki voi myös tehdä eurosetelien tai eurosetelipaperin kuljetuksia koskevia kuljetuskontrolleja.
   3.   Jos valmistajan todetaan rikkovan aineellisiin sääntöihin sisältyviä EKP:n kuljetussääntöjä tai jos varastokontrolleissa tai hävittämiskontrolleissa todetaan poikkeamia, kansallinen keskuspankki lähettää EKP:lle kirjallisen raportin kolmen päivän sisällä kontrollin loppuunsaattamisesta.
   4.   EKP voi nimittää erityisen turvatarkastusryhmän, jonka tehtävänä on suorittaa kansallisen keskuspankin havaitsemia laiminlyöntejä ja poikkeamia koskevia paikalla tehtäviä tarkastuksia valmistuspaikassa. Erityisen turvatarkastusryhmän tarkastuksen tuloksiin perustuvat mahdolliset EKP:n havainnot on raportoitava 10 artiklan mukaisesti.
   IV   JAKSO

      JATKUVAT VELVOITTEET

   12 artikla
   Akkreditoitujen valmistajien jatkuvat velvoitteet
   1.   Akkreditoidun valmistajan on kunkin valmistuspaikan osalta toimitettava EKP:lle jäljennös 4 artiklan 3 kohdassa tarkoitetusta sertifikaatista aina kun sertifikaatti uusitaan tai sitä muutetaan; jäljennös on toimitettava viimeistään kolme kuukautta sertifikaatin uusimisesta tai muuttamisesta.
   2.   Akkreditoidun valmistajan on heti ilmoitettava EKP:lle vaadittavan sertifikaatin peruttamisesta.
   3.   Hyväksytty valmistaja ilmoittaa heti EKP:lle kirjallisesti

               a)

               valmistajan toiminnan lopettamiseen tai uudelleenjärjestelyihin liittyvien menettelyjen tai muiden vastaavien menettelyjen alkamisesta,

               b)

               selvitysmiehen, pesänhoitajan, toimitusmiehen tai muun vastaavan henkilön nimittämisestä valmistajan osalta,

               c)

               aikomuksista käyttää alihankintaa tai ottaa kolmansia osapuolia mukaan euroseteliaineistotoimintaan tai suojattavaan eurosetelitoimintaan, joita valmistajan akkreditointi koskee,

               d)

               akkreditoinnin myöntämisen jälkeen tapahtuvista muutoksista valmistuspaikan järjestelyissä, jotka vaikuttavat tai saattavat vaikuttaa asianomaisten akkreditointivaatimusten noudattamiseen, mukaan lukien 5 artiklan 2 kohdan a–d alakohdassa tarkoitettujen tietojen muutokset,

               e)

               aikomuksista muuttaa akkreditoidun valmistajan määräysvaltasuhteita tai omistusrakennetta,

               f)

               jos viimeisestä tuotannosta on kulunut 34 kuukauden keskeytyksetön ajanjakso.

         4.   Akkreditoidu valmistaja ei saa siirtää tai antaa akkreditointejaan kolmannelle osapuolelle, tytäryhtiöt ja osakkuusyhtiöt mukaan luettuina.
   5.   Akkreditoitu valmistaja ei saa siirtää mitään osaa suojattavasta eurosetelitoiminnasta tai euroseteliaineistotoiminnasta taikka suojattavasta euroseteliaineistosta tai euroseteliaineistosta omistamaansa, vuokraamaansa tai muuten hallinnoimaansa paikkaan, paitsi jos paikka on saanut 2 artiklan mukaisen asianmukaisen akkreditoinnin tai EKP on antanut kirjallisen etukäteissuostumuksensa siirrolle.
   6.   Akkreditoitu valmistaja ei saa ulkoistaa tai siirtää mitään osaa suojattavasta eurosetelitoiminnasta tai euroseteliaineistotoiminnasta taikka suojattavasta euroseteliaineistosta tai euroseteliaineistosta kolmannelle osapuolelle, valmistajan tytäryhtiöt ja osakkuusyhtiöt mukaan luettuina, paitsi jos kolmas osapuoli on saanut 2 artiklan mukaisen asianmukaisen akkreditoinnin tai EKP on antanut ulkoistamiselle tai siirrolle kirjallisen etukäteissuostumuksensa.
   7.   Jos akkreditoitu valmistaja haluaa ulkoistaa minkä tahansa osan suojattavasta eurosetelitoiminnasta tai euroseteliaineistotoiminnasta toiseen paikkaan, tähän tarvitaan EKP:n kirjallinen etukäteissuostumus.
   8.   Jotta asianomaiset tarkastukset voidaan suorittaa niin pian kuin mahdollista, valmistajan, jolla on alustava akkreditointi, on välittömästi ilmoitettava EKP:lle, kun se saa virallisen toimeksiannon toiselta akkreditoidulta valmistajalta, kansalliselta keskuspankilta tai EKP:ltä. Ilmoitukseen on sisällytettävä tiedot tuotantoa koskevasta virallisesta toimeksiannosta sekä tuotannon suunnitellusta aloitus- ja lopetuspäivämäärästä.
   9.   Valmistajan, jolla on alustava akkreditointi, on aineellisissa vaatimuksissa vaaditulla tavalla annettava EKP:lle tiedot ympäristö-, terveys- ja turvallisuusaspekteista.
   10.   Jos akkreditoitu valmistaja on setelipaino, sen on järjestettävä analyysi valmiiden seteleiden kemiallisista aineista ja raportoitava EKP:lle ympäristö-, terveys- ja turvallisuusvaatimusten mukaisesti.
   11.   Akkreditoidun valmistajan on pidettävä aineelliset vaatimukset salassa.
   13 artikla
   EKP:n jatkuvat velvoitteet
   EKP ilmoittaa akkreditoiduille valmistajille kaikki aineellisten vaatimusten päivitykset, jotka koskevat suojattavaa eurosetelitoimintaa ja/tai euroseteliaineistotoimintaa, jota varten niille on myönnetty akkreditointi tai alustava akkreditointi.
   V   JAKSO

      LAIMINLYÖNNIN SEURAUKSET

   14 artikla
   Laiminlyöntitapaukset
   1.   Kaikki seuraavat valmistajan toimet ovat laiminlyöntitapauksia:

               a)

               asianomaisten akkreditointivaatimusten noudattamatta jättäminen,

               b)

               EKP:n kanssa sovittujen parannusten täytäntöönpanon laiminlyönti,

               c)

               se, että tarkastusryhmää tai kansallisen keskuspankin varasto-, hävittämis- tai kuljetuskontrolleja varten nimittämää henkilökuntaa ei päästetä välittömästi valmistuspaikkaan,

               d)

               väärän tai harhaanjohtavan lausuman antaminen tai väärennetyn asiakirjan toimittaminen tämän päätöksen mukaisissa menettelyissä EKP:lle tai, soveltuvin osin, kansalliselle keskuspankille,

               e)

               aineellisten vaatimusten sisältöä koskevan salassapitovelvoitteen rikkominen.

         2.   Asianomaisen akkreditointivaatimuksen laiminlyönti on ilmoitettava laiminlyönnistä vastaavalle valmistajalle 10 artiklan 4 kohdan mukaisesti tai muulla tavoin. Laiminlyönti on korjattava sovitussa ajassa. Tämän ajanjakson on oltava oikeassa suhteessa laiminlyönnin vakavuuteen.
   3.   Vakava laiminlyönti on tapaus, jolla on tai on ollut välittömiä ja vakavia kielteisiä vaikutuksia suojattavan eurosetelitoiminnan suojaan ja/tai välittömiä ja vakavia kielteisiä vaikutuksia euroseteliaineistotoiminnan laatu-, ympäristö-, terveys- ja turvallisuusaspekteihin.
   4.   EKP voi antaa parannusehdotuksia sisältävän suosituksen valmistajalle sellaisesta järjestelystä, joka kuitenkin täyttää akkreditointivaatimukset.
   15 artikla
   Laiminlyöntiä koskeva EKP:n päätös
   1.   EKP tekee 16–18 ja 20 artiklassa tarkoitetut päätökset kirjallisesti. Päätöksessä on mainittava

               a)

               laiminlyöntitapaus, ja valmistajan mahdolliset huomautukset,

               b)

               valmistuspaikka, suojattava euroseteliaineisto ja/tai euroseteliaineisto ja suojattava eurosetelitoiminta ja/tai euroseteliaineistotoiminta, joihin päätös liittyy,

               c)

               päivämäärä, jona päätös tulee voimaan, ja

               d)

               mahdollinen määräaika, jonka kuluessa laiminlyönti on korjattava,

               e)

               päätöksen perustelut.

         2.   Kaikkien EKP:n 16–18 ja 20 artiklan nojalla tekemien päätösten on oltava oikeassa suhteessa laiminlyönnin vakavuuteen sekä siihen, onko laiminlyöntejä tapahtunut aikaisemmin ja miten mahdollisia laiminlyöntejä on korjattu.
   3.   EKP voi ilmoittaa kansallisille keskuspankeille ja kaikille akkreditoiduille valmistajille tämän päätöksen nojalla tehdyistä päätöksistä, niiden soveltamisalasta ja kestosta, ja sen on todettava tällaisessa tapauksessa, että kansallisille keskuspankeille ilmoitetaan, mikäli valmistajan status myöhemmin vielä muuttuu.
   16 artikla
   Varoituspäätös
   1.   EKP voi tehdä akkreditoitua valmistajaa koskevan varoituspäätöksen, jos

               a)

               kyseessä on suojattavan eurosetelitoiminnan turva-aspekteja tai euroseteliaineiston laatu-, ympäristö- tai terveys- ja turvallisuusaspekteja koskeva vakava laiminlyönti,

               b)

               kyseessä ovat jatkuvasti toistuvat laiminlyöntitapaukset,

               c)

               laiminlyöntitapausta ei ole korjattu ajallaan ja tehokkaasti.

         2.   EKP:n on otettava kaikki valmistajan antamat asianomaiset selitykset huomioon.
   3.   Varoituspäätöksessä voidaan myös määrätä, että 17 ja 18 artiklaa sovelletaan, jos laiminlyöntiä ei korjata tietyssä määräajassa.
   4.   EKP voi tehdä 17 tai 18 artiklan mukaisen päätöksen, jos se katsoo että varoituspäätös yksinään ei olisi riittävä ottaen huomioon todetun laiminlyöntitapauksen vakavuus.
   17 artikla
   Voimassaolon keskeyttäminen uusien toimeksiantojen osalta
   1.   EKP voi tehdä akkreditoitua valmistajaa koskevan keskeytyspäätöksen, jonka mukaan valmistaja voi saattaa meneillään olevan tuotannon päätökseen mutta ei saa hyväksyä uusia toimeksiantoja ennen keskeytyspäätöksen poistamista. Keskeytyspäätös voidaan tehdä, jos

               a)

               kyseessä on vakava laiminlyönti, jolla on välittömiä kielteisiä vaikutuksia suojattavan eurosetelitoiminnan suojaan, mutta valmistaja pystyy osoittamaan, että suojattavaa euroseteliaineistoa ei ole menetetty ja tietoja ei ole julkaistu tavalla, joka voisi vaarantaa suojattavan euroseteliaineiston luotettavuuden,

               b)

               valmistaja ei korjaa varoituspäätöksessä yksilöityä laiminlyöntiä.

         2.   EKP ottaa huomioon kaikki valmistajan antamat asianomaiset selitykset.
   3.   Keskeytyspäätöksessä voidaan myös todeta, että jos laiminlyöntiä ei ole korjattu vahvistetussa määräajassa, sovelletaan 18 artiklaa.
   4.   Jos EKP:n arvion mukaan keskeytyspäätös ei olisi perusteltu todetun laiminlyönnin vakavuuteen nähden, se voi tehdä 18 artiklan mukaisen peruuttamispäätöksen.
   5.   Keskeytyspäätös voidaan kumota ainoastaan jos kaikki laiminlyöntitapaukset on korjattu ja ne on tarkastuksessa todettu korjatuiksi.
   18 artikla
   Akkreditoinnin peruuttaminen
   1.   EKP voi tehdä peruuttamispäätöksen jos

               a)

               valmistaja ei ole ryhtynyt toimiin keskeytyspäätöksen johdosta,

               b)

               valmistaja on laiminlyönyt 19 artiklan noudattamisen,

               c)

               valmistaja on laiminlyönyt velvollisuuden ilmoittaa EKP:lle välittömästi 12 artiklan 3 kohdan c–f alakohdassa tarkoitettujen olosuhteista,

               d)

               akkreditoitu valmistaja pyytää suojattavan eurosetelitoiminnan ja/tai euroseteliaineistotoiminnan siirtämistä kokonaan tai osittain uuteen valmistuspaikkaan. Tällainen peruuttaminen sisältää vanhan valmistuspaikan, josta asianomainen toiminta siirretään,

               e)

               akkreditoitu valmistaja on pyytänyt alustavan akkreditoinnin tai akkreditoinnin peruuttamista.

         2.   EKP voi tehdä peruuttamispäätöksen, jos se arvioi peruuttamisen olevan oikeassa suhteessa

               a)

               laiminlyöntitapauksen tai -tapausten vakavuuteen,

               b)

               tosiasiallisen tai potentiaalisen menetyksen tai varkauden merkittävyyteen tai suojattavaan euroseteliaineistoon liittyvien tietojen luvattomasta julkaisemisesta aiheutuvan mahdollisen välillisen taloudellisen vahingon ja mainevahingon merkittävyyteen,

               c)

               valmistajan riittävään reaktioon, kapasiteettiin ja kykyyn korjata laiminlyönti.

         3.   EKP ottaa kaikki kyseessä olevan valmistajan antamat asianomaiset selitykset huomioon.
   4.   Jos euroseteleiden luotettavuus maksuvälineenä saattaisi vaarantua sen johdosta, että valmistajalla on peruuttamisen jälkeen hallussaan suojattavaa euroseteliaineistoa, EKP voi vaatia valmistajaa ryhtymään toimenpiteisiin, kuten toimittamaan EKP:lle tai jollekin kansalliselle keskuspankille tietyn suojattavan euroseteliaineiston tai hävittämään sen, jotta varmistettaisiin, ettei valmistajan hallussa peruuttamisen voimaantulon jälkeen enää ole tällaista suojattavaa euroseteliaineistoa.
   5.   Peruuttamispäätöksessä on yksilöitävä päivämäärä, jonka jälkeen valmistaja voi uudestaan hakea alustavaa akkreditointia. Päivämäärä määritellään peruuttamisen taustalla olevien olosuhteiden perusteella ja peruuttamispäätöksen ja päivämäärän välissä on oltava vähintään vuosi.
   19 artikla
   Suojattavan eurosetelitoiminnan keskeyttäminen välittömästi
   1.   Tarkastusryhmä voi poikkeuksellisissa olosuhteissa – kun kyseessä on vakava laiminlyönti joka saattaisi johtaa suojattavan euroseteliaineiston menetykseen tai varkauden kohteeksi joutumiseen tai tietojen luvattomaan julkaisemiseen, joka saattaisi vahingoittaa euroseteleiden luotettavuutta maksuvälineenä, jollei korjaaviin toimiin ryhdytä välittömästi – vaatia laiminlyönnistä vastaavan valmistajan lopettavan kyseessä olevan suojattavan eurosetelitoiminnan välittömästi siihen saakka, kunnes laiminlyönti on korjattu. Tällaisissa tapauksissa valmistaja ei voi jatkaa tätä toimintaa ilman EKP:n kirjallista etukäteissuostumusta.
   2.   Tällaisen valmistajan on annettava EKP:lle tiedot muusta asiakkaana tai tavarantoimittajana toimivasta valmistajasta, johon suojattavan eurosetelitoiminnan tai euroseteliaineistotoiminnan keskeyttäminen saattaa vaikuttaa. Turvatarkastusryhmä voi myös vaatia akkreditoidulta valmistajalta 18 artiklan 4 kohdassa tarkoitettuja toimia sen varmistamiseksi, että valmistajan hallussa ei ole tiettyä suojattavaa euroseteliaineistoa aikana, jona suojattava eurosetelitoiminta on keskeytetty.
   3.   Jos valmistajan suojattava eurosetelitoiminta on keskeytetty 1 kohdan nojalla, EKP:n on ilmoitettava keskeytyksestä kaikille 2 kohdassa tarkoitetuille muille valmistajille, joihin keskeytys saattaa vaikuttaa, ja sen on tällaisessa tapauksessa täsmennettävä, että kolmansille osapuolille, joihin keskeytys saattaa vaikuttaa, ilmoitetaan valmistajan statuksen mahdollisista muutoksista.
   4.   Niin pian kuin mahdollista sen jälkeen, kun EKP:n tarkastusryhmä on vaatinut suojattavan eurosetelitoiminnan keskeyttämistä, sen on – todettuaan myöhemmässä tarkastuksessa, että kyseessä oleva laiminlyönti on korjattu – viipymättä poistettava tällainen keskeytys, sanotun kuitenkaan vaikuttamatta 16–18 artiklan nojalla tehtyihin muihin päätöksiin.
   20 artikla
   Taloudelliset seuraamukset tapauksissa, joissa eurosetelien tai eurosetelipaperin määrissä on poikkeamia
   1.   Valmistajan, joka tuottaa eurosetelipaperia tai euroseteleitä, on aineellisten turvavaatimusten mukaisesti raportoitava EKP:lle kaikista valmistuspaikassa suojattavan eurosetelitoiminnan aikana havaituista poikkeamista eurosetelipaperin määrissä tai kokonaan tai osittain painettujen euroseteleiden määrissä.
   2.   Jos tällainen valmistaja havaitsee valmistuspaikassa suojattavan eurosetelitoiminnan aikana poikkeaman eurosetelipaperin määrissä tai osittain tai kokonaan painettujen eurosetelien määrissä, eikä raportoi poikkeamia aineellisten turvavaatimusten mukaisesti, ja poikkeama tulee EKP:n tietoon muulla tavoin, EKP määrää valmistajalle vähintään 50 000 euron määräisen taloudellisen seuraamuksen. Jos poikkeaman nimellisarvo ylittää 50 000 euroa, EKP määrää valmistajalle nimellisarvon määräisen taloudellisen seuraamuksen, seuraamus on kuitenkin korkeintaan 500 000 euroa.
   3.   Jos akkreditoitu valmistaja raportoi EKP:lle akkreditoidussa valmistuspaikassa suojattavan eurosetelitoiminnan aikana havaitun poikkeaman eurosetelipaperin määrissä tai osittain tai kokonaan painettujen eurosetelien määrissä, mutta ei yksilöi ja raportoi poikkeaman syytä EKP:lle aineellisissa turvavaatimuksissa vahvistetussa aikarajoissa, EKP harkitsee vähintään 50 000 euron määräisen taloudellisen seuraamuksen määräämistä. Jos poikkeaman nimellisarvo ylittää 50 000 euroa, EKP määrää valmistajalle nimellisarvon määräisen taloudellisen seuraamuksen, seuraamus on kuitenkin korkeintaan 500 000 euroa.
   4.   Jos valmistaja ei akkreditoidussa valmistuspaikassa suojattavan eurosetelitoiminnan aikana huomaa poikkeamaa eurosetelipaperin määrissä tai kokonaan tai osittain painettujen eurosetelien määrissä, ja poikkeama huomataan ja saatetaan EKP:n tietoon muulla tavoin, EKP määrää valmistajalle vähintään 50 000 euron määräisen taloudellisen seuraamuksen. Jos poikkeaman nimellisarvo ylittää 50 000 euroa, EKP määrää valmistajalle nimellisarvon määräisen taloudellisen seuraamuksen, seuraamus on kuitenkin enintään 500 000 euroa.
   5.   Päätös taloudellisen seuraamuksen suuruudesta tehdään arvioimalla poikkeaman vakavuus tapauskohtaisesti, ja tapauskohtainen arviointi voi olla perusteena määrätä taloudellinen seuraamus joka on pienempi tai suurempi kuin 50 000 euroa. Poikkeaman vakavuus vahvistetaan asianomaisen poikkeaman nimellisarvon perusteella. Taloudelliset seuraamukset eivät missään olosuhteissa ylitä 500 000:ta euroa.
   6.   Taloudellisia seuraamuksia koskevat päätökset tehdään asetuksen (EY) N:o 2532/98 sekä Euroopan keskuspankin valtuuksista määrätä seuraamuksia 23 päivänä marraskuuta 1998 annetun Euroopan keskuspankin asetuksen (EY) N:o 2157/1999 (EKP/1999/4) (5) mukaisesti. Taloudellisten seuraamusten lisäksi EKP voi tehdä varoituspäätöksen tai peruuttaa tai keskeyttää alustavan akkreditoinnin tai akkreditoinnin.
   21 artikla
   Oikaisumenettely
   1.   EKP arvioi valmistajan toimittamat tähän päätökseen liittyvät pyynnöt ja tiedot ja antaa kirjallisen päätöksen pyynnön tai vastaanotettujen tietojen paikkansapitävyyden hyväksymisestä tai hylkäämisestä 50 työpäivän sisällä

               a)

               akkreditoinnin aloittamista koskevan pyynnön vastaanottamisesta, tai

               b)

               EKP:n pyytämien lisätietojen tai -selvitysten vastaanottamisesta.

         2.   Jos EKP on

               a)

               hylännyt pyynnön akkreditointimenettelyn aloittamisesta,

               b)

               evännyt i) alustavan akkreditoinnin hyväksymisen, ii) alustavan akkreditoinnin muuttamisen akkreditoinniksi, tai ii) akkreditoinnin muuttamisen alustavaksi akkreditoinniksi,

               c)

               muuttanut vanhan järjestelmän mukaisen akkreditoinnin alustavaksi akkreditoinniksi tai akkreditoinniksi.

               d)

               tehnyt päätöksen 16–19 artiklan nojalla,

         valmistaja voi 30 EKP:n pankkipäivän kuluessa päätöksen tiedoksiannosta esittää päätöstä koskevan kirjallisen oikaisuvaatimuksen EKP:n neuvostolle. Valmistajan on perusteltava oikaisupyyntönsä ja sisällytettävä siihen kaikki sitä tukevat tiedot.
   3.   Oikaisulla ei ole lykkäävää vaikutusta. EKP:n neuvosto voi keskeyttää oikaisuvaatimuksen kohteena olevan päätöksen soveltamisen, jos valmistaja sitä nimenomaisesti oikaisuvaatimuksessaan vaatii ja perustelee vaatimuksensa.
   4.   EKP:n neuvosto tarkastelee päätöstä valmistajan oikaisupyynnön valossa. Jos EKP katsoo päätöksen rikkovan tätä päätöstä, se joko määrää että menettely on toistettava tai tekee lopullisen päätöksen. Muussa tapauksessa valmistajan oikaisupyyntö on hylättävä. Valmistajalle on ilmoitettava oikaisumenettelyn tuloksesta 60 työpäivän sisällä oikaisupyynnön vastaanottamisesta. EKP:n neuvoston päätös on perusteltava.
   5.   Euroopan unionin tuomioistuimella on yksinomainen toimivalta kaikissa tähän päätökseen liittyvissä EKP:n ja valmistajan välisissä riidoissa. Jos oikaisumenettely on käytettävissä 2 kohdan nojalla, valmistajan on odotettava EKP:n oikaisupäätöstä ennen kuin se saattaa asian tuomioistuimen käsiteltäväksi. Perussopimuksessa vahvistetut määräajat alkavat oikaisupäätöksen vastaanottamisesta.
   6.   Poiketen 1–4 kohdasta, 20 artiklan mukaisissa taloudellisia seuraamuksia koskevissa oikaisumenettelyissä noudatetaan asetuksessa (EY) N:o 2532/98 ja asetuksessa (EY) N:o 2157/1999 (EKP/1999/4) vahvistettuja menettelyitä.
   22 artikla
   Akkreditoinneista pidettävä EKP:n rekisteri
   1.   EKP pitää rekisteriä akkreditoinneista, jossa

               a)

               luetellaan kaikki valmistajat, joille on myönnetty alustava akkreditointi tai akkreditointi,

               b)

               yksilöidään jokaisen valmistuspaikan osalta suojattava eurosetelitoiminta ja/tai euroseteliaineistotoiminta, suojattava euroseteliaineisto ja euroseteliaineisto, joita varten alustava akkreditointi tai akkreditointi on myönnetty.

         2.   EKP antaa akkreditointirekisterin tiedot kaikkien kansallisten keskuspankkien, tulevien eurojärjestelmän keskuspankkien ja akkreditoitujen valmistajien käyttöön. EKP päivittää säännöllisesti akkreditointirekisteriä akkreditoidun valmistajan ja kansallisten keskuspankkien tämän päätöksen mukaisesti antamien tietojen mukaisesti. Akkreditointirekisterin säännöllistä päivittämistä varten EKP voi kerätä sellaisia relevantteja tietoja akkreditoiduilta valmistajilta, kansallisilta keskuspankeilta ja tulevilta eurojärjestelmän kansallisilta keskuspankeilta, joita EKP pitää tarpeellisina akkreditointirekisterin täsmällisyyden ja oikeellisuuden ylläpitämiseksi.
   3.   Jos EKP tekee 17 artiklan nojalla keskeytyspäätöksen, sen on keskeytyspäätöksen mukaisesti kirjattava toimenpiteen soveltamisala ja kesto sekä nimeen, kyseessä olevaan valmistuspaikkaan, suojattavaan euroseteliaineistoon, euroseteliaineistoon, suojattavaan eurosetelitoimintaan ja euroseteliaineistotoimintaan liittyvät valmistajan statuksen muutokset.
   4.   Jos EKP tekee 18 artiklan nojalla peruuttamispäätöksen, sen on tällaisen peruuttamispäätöksen ehtojen mukaisesti poistettava akkreditointirekisteristä valmistajan nimi, valmistuspaikka, suojattava euroseteliaineisto, suojattava eurosetelitoiminta ja/tai euroseteliaineisto tai euroseteliaineistotoiminta.
   VI   JAKSO

      MUUTTAMINEN SEKÄ SIIRTYMÄ- JA LOPPUSÄÄNNÖKSET

   23 artikla
   Muuttaminen
   Korvataan päätöksen EKP/2008/3 1 artiklan c kohta seuraavasti:

               ”c)

               ”suojattavalla euroseteliaineistolla” aineellisissa turvallisuussäännöissä lueteltua aineistoa, mukaan lukien eurosetelit, jotka ovat a) kierrossa, b) joita kehitellään ja jotka tulevat korvaamaan kierrossa olevia euroseteleitä, tai c) jotka on poistettu kierrosta, yhdessä sellaisten komponenttien ja tietojen kanssa, jotka edellyttävät varotoimenpiteitä, koska niiden menetys, varkauden kohteeksi joutuminen tai julkaiseminen voisi vahingoittaa euroseteleiden luotettavuutta maksuvälineenä,”.

         24 artikla
   Kumoaminen
   Kumotaan päätökset EKP/2008/3, EKP/2010/22 ja EKP/2011/8 26 artiklan 3 kohdassa täsmennettynä päivämääränä. Viittauksia päätöksiin EKP/2008/3, EKP/2010/22, EKP/2011/8 pidetään viittauksina tähän päätökseen.
   25 artikla
   Siirtymäsäännökset
   1.   Valmistajilla, joilla on vanhan järjestelmän mukainen akkreditointi, on oikeus harjoittaa suojattavaa eurosetelitoimintaa ja/tai euroseteliaineistotoimintaa 26 artiklan 3 kohdassa täsmennettyyn päivämäärään asti.
   2.   Valmistajien, joilla on vanhan järjestelmän mukainen akkreditointi, on kaksi kuukautta ennen 26 artiklan 3 kohdassa täsmennettyä päivämäärää ilmoitettava EKP:lle ovatko ne harjoittaneet suojattavaa eurosetelitoimintaa ja/tai euroseteliaineistotoimintaa 23 edellisen kuukauden aikana.
   3.   Vanhan järjestelmän mukaiset akkreditoinnit, jotka on myönnetty kumottujen EKP:n akkreditointipäätösten nojalla, on joko muutettava 4 ja 5 kohdan mukaisesti, tai niiden voimassaolo päättyy 26 artiklan 3 kohdassa täsmennettynä päivämääränä niiden jäljellä olevaan voimassaoloaikaan tai pysyvään luonteeseen katsomatta.
   4.   Sellaisen valmistajan akkreditointi, jolla on voimassa oleva turva-, laatu-, ympäristö- ja terveys- ja turvallisuusakkreditointi, ja joka on 26 artiklan 3 kohdassa täsmennettyä päivämäärää edeltävän 36 kuukauden ajan tuottanut suojattavaa euroseteliaineistoa ja/tai eurosetelien raaka-aineita kumottujen EKP:n akkreditointipäätösten mukaisesti, muutetaan tämän päätöksen 7 artiklan ja tässä päätöksessä olevien akkreditointivaatimusten mukaisesti.
   5.   Sellaisen valmistajan akkreditointi, jolla on voimassa oleva turva-, laatu-, ympäristö- ja terveys- ja turvallisuusakkreditointi, ja joka ei ole 26 artiklan 3 kohdassa täsmennettyä päivämäärää edeltävän 36 kuukauden ajan tuottanut suojattavaa euroseteliaineistoa ja/tai eurosetelien raaka-aineita kumottujen EKP:n akkreditointipäätösten mukaisesti, muutetaan alustavaksi akkreditoinniksi tämän päätöksen 8 artiklan ja tässä päätöksessä olevien akkreditointivaatimusten mukaisesti.
   6.   Kakki vanhan järjestelmän mukaisiin akkreditointeihin liittyvät kumottujen EKP:n akkreditointipäätöksen mukaiset aloitetut tai meneillään olevat menettelyt on 26 artiklan 3 kohdassa täsmennettyyn päivämäärään saakka saatettava loppuun kumottujen EKP:n akkreditointisäännösten mukaisesti; tällaisia menettelyjä ovat erityisesti

               a)

               alustava turvatarkastus tai seurantatarkastus, laatutarkastus ja laatuesitarkastus mukaan luettuina,

               b)

               akkreditoinnin myöntäminen,

               c)

               varoituspäätös, akkreditoinnin keskeytys tai peruuttaminen, tai

               d)

               edellä a–c alakohdassa tarkoitettujen toimien tai päätösten oikaisu.

         7.   Vuoden 2016 eurosetelien valmistuksesta lähtien kansalliset keskuspankit eivät validoi painettuja euroseteleitä, joissa kemiallisten aineiden pitoisuudet ylittävät ympäristö- sekä terveys- ja turvallisuusvaatimuksissa tarkoitetut raja-arvot.
   26 artikla
   Loppusäännökset
   1.   Tämä päätös tulee voimaan seuraavana päivänä sen jälkeen kun se on julkaistu Euroopan unionin virallisessa lehdessä.
   2.   Tämän päätöksen 23 ja 25 artiklaa sovelletaan seuraavasta päivästä sen jälkeen kun tämä päätös on julkaistu Euroopan unionin virallisessa lehdessä.

   3.   Tämän päätöksen muita säännöksiä sovelletaan 12 kuukauden kuluttua sen jälkeen kun tämä päätös on julkaistu Euroopan unionin virallisessa lehdessä.
   27 artikla
   Osoitus
   Tämä päätös on osoitettu suojattavan euroseteliaineiston ja euroseteliaineiston valmistajille sekä kansallisille keskuspankeille tapauksissa, joissa jälkimmäiset suorittavat varastokontrolleja, hävittämiskontrolleja tai kuljetuskontrolleja.

      Tehty Frankfurt am Mainissa 20 päivänä joulukuuta 2013.

            EKP:n puheenjohtaja

         Mario DRAGHI

      (1)  EYVL L 318, 27.11.1998, s. 4.

      (2)  EUVL L 140, 30.5.2008, s. 26.

      (3)  EUVL L 330, 15.12.2010, s. 14.

      (4)  EUVL L 176, 5.7.2011, s. 52.

      (5)  EYVL L 264, 12.10.1999, s. 21.


title: Neuvoston päätös 2009/570/YUTP, tehty 27 päivänä heinäkuuta 2009 , riippumattomasta kansainvälisestä Georgian konfliktin selvitysvaltuuskunnasta tehdyn päätöksen 2008/901/YUTP muuttamisesta ja sen voimassaolon jatkamisesta

text:
               29.7.2009

               FI

               Euroopan unionin virallinen lehti

               L 197/108

      NEUVOSTON PÄÄTÖS 2009/570/YUTP,
   tehty 27 päivänä heinäkuuta 2009,
   riippumattomasta kansainvälisestä Georgian konfliktin selvitysvaltuuskunnasta tehdyn päätöksen 2008/901/YUTP muuttamisesta ja sen voimassaolon jatkamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 13 artiklan 3 kohdan ja 23 artiklan 1 kohdan,
   sekä katsoo seuraavaa:

               (1)

               Eurooppa-neuvosto ilmoitti 1 päivänä syyskuuta 2008 Euroopan unionin olevan valmis ryhtymään toimiin tukeakseen kaikkia Georgian konfliktien rauhanomaiseen ja kestävään ratkaisuun tähtääviä pyrkimyksiä sekä tukemaan luottamusta lisääviä toimia.

               (2)

               Neuvosto ilmoitti 15 päivänä syyskuuta 2008 kannattavansa ajatusta riippumattoman kansainvälisen tutkimuksen tekemiseksi Georgian konfliktista, ja se teki 2 päivänä joulukuuta 2008 neuvoston päätöksen 2008/901/YUTP (1) riippumattomasta kansainvälisestä Georgian konfliktin selvitysvaltuuskunnasta 2 päivänä joulukuuta 2008 alkavalle ja 31 päivänä heinäkuuta 2009 päättyvälle kaudelle.

               (3)

               Poliittisten ja turvallisuusasioiden komitea suositti 3 päivänä heinäkuuta 2009 selvitysvaltuuskunnan toimeksiannon jatkamista kahdella lisäkuukaudella,

         ON PÄÄTTÄNYT SEURAAVAA:
   1 artikla
   Muutetaan päätös 2008/901/YUTP seuraavasti:

               1.

               Korvataan 2 artiklan 1 kohta seuraavasti:
               ”1.   Tiedonhankintaoperaation toteuttamiseen liittyvien menojen kattamiseksi tarkoitettu rahoitusohje on 1 600 000 euroa 2 päivänä joulukuuta 2008 alkavalle ja 30 päivänä syyskuuta 2009 päättyvälle kaudelle.”

               2.

               Korvataan 5 artiklan toinen kohta seuraavasti:
               ”Sitä sovelletaan 30 päivään syyskuuta 2009 asti.”

         2 artikla
   Tämä päätös tulee voimaan päivänä, jona se tehdään.
   3 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 27 päivänä heinäkuuta 2009.

            Neuvoston puolesta

            Puheenjohtaja

         C. BILDT

      (1)  EUVL L 323, 3.12.2008, s. 66.


title: Neuvoston ja komission päätös (EU, Euratom) 2015/998, annettu 21 päivänä huhtikuuta 2015, Euroopan yhteisöjen ja niiden jäsenvaltioiden sekä Bosnia ja Hertsegovinan välisen vakautus- ja assosiaatiosopimuksen tekemisestä

text:
               30.6.2015

               FI

               Euroopan unionin virallinen lehti

               L 164/548

         NEUVOSTON JA KOMISSION PÄÄTÖS (EU, Euratom) 2015/998,
   annettu 21 päivänä huhtikuuta 2015,
   Euroopan yhteisöjen ja niiden jäsenvaltioiden sekä Bosnia ja Hertsegovinan välisen vakautus- ja assosiaatiosopimuksen tekemisestä
   EUROOPAN UNIONIN NEUVOSTO ja EUROOPAN KOMISSIO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä sen 218 artiklan 6 kohdan toisen alakohdan a alakohdan ja 8 kohdan kanssa,
   ottavat huomioon Euroopan atomienergiayhteisön perustamissopimuksen ja erityisesti sen 101 artiklan toisen kohdan,
   ottavat huomioon Euroopan komission ehdotuksen,
   ottavat huomioon Euroopan parlamentin hyväksynnän (1),
   ottavat huomioon neuvoston Euroopan atomienergiayhteisön perustamissopimuksen 101 artiklan mukaisesti antaman hyväksynnän,
   sekä katsovat seuraavaa:

               (1)

               Euroopan yhteisöjen ja niiden jäsenvaltioiden sekä Bosnia ja Hertsegovinan välinen vakautus- ja assosiaatiosopimus, jäljempänä ’sopimus’, allekirjoitettiin 16 päivänä kesäkuuta 2008 sillä varauksella, että se tehdään myöhemmin.

               (2)

               Sopimuksen kauppaa koskevat määräykset ovat luonteeltaan poikkeuksellisia ja ne liittyvät vakautus- ja assosiaatioprosessin yhteydessä toteutettavaan politiikkaan, eivätkä ne muodosta Euroopan unionille ennakkotapausta unionin kauppapolitiikassa suhteessa muihin yhteisön ulkopuolisiin maihin kuin Länsi-Balkanin maihin.

               (3)

               Lissabonin sopimuksen tultua voimaan 1 päivänä joulukuuta 2009 Euroopan unioni on korvannut Euroopan yhteisön, jonka seuraaja se on.

               (4)

               Sopimuksen allekirjoittamisen jälkeen Kroatian tasavalta liittyi Euroopan unioniin 1 päivänä heinäkuuta 2013. Tämän vuoksi sopimusta on muutettava pöytäkirjalla.

               (5)

               Sopimus olisi hyväksyttävä,

         OVAT HYVÄKSYNEET TÄMÄN PÄÄTÖKSEN:
   1 artikla
   Hyväksytään Euroopan yhteisöjen ja niiden jäsenvaltioiden sekä Bosnia ja Hertsegovinan välinen vakautus- ja assosiaatiosopimus, sen liitteet ja pöytäkirjat, yhteiset julistukset ja päätösasiakirjaan liitetty yhteisön julistus Euroopan unionin ja Euroopan atomienergiayhteisön puolesta.
   Kyseiset tekstit on liitetty tähän päätökseen.
   2 artikla
   Neuvoston puheenjohtaja antaa unionin puolesta seuraavan ilmoituksen:

      ”Lissabonin sopimuksen tultua voimaan 1 päivänä joulukuuta 2009 Euroopan unioni on korvannut Euroopan yhteisön, jonka seuraaja se on, ja käyttää mainitusta päivästä alkaen kaikkia Euroopan yhteisön oikeuksia ja ottaa vastatakseen kaikki Euroopan yhteisön velvoitteet. Sopimuksen tekstissä olevat viittaukset ’Euroopan yhteisöön’ on siten tilanteen mukaan ymmärrettävä viittauksiksi ’Euroopan unioniin’.”

   3 artikla
   1.   Vakautus- ja assosiaationeuvostossa sekä vakautus- ja assosiaatiokomiteassa, kun jälkimmäisellä on vakautus- ja assosiaationeuvoston antamat toimintavaltuudet, ilmaistavan unionin tai Euroopan atomienergiayhteisön kannan määrittelee komission ehdotuksesta neuvosto tai tarvittaessa komissio, kumpikin perussopimusten asiaa koskevien määräysten mukaisesti.
   2.   Vakautus- ja assosiaationeuvoston puheenjohtajana toimii unionin puolelta unionin ulkoasioiden ja turvallisuuspolitiikan korkea edustaja perussopimusten mukaisten tehtäviensä mukaisesti ja toimiessaan Euroopan unionin neuvoston ulkoasiainneuvoston puheenjohtajana. Vakautus- ja assosiaatiokomitean puheenjohtajana toimii sen työjärjestyksen mukaisesti komission edustaja.
   3.   Vakautus- ja assosiaationeuvoston päätösten ja vakautus- ja assosiaatiokomitean päätösten julkaisemisesta Euroopan unionin virallisessa lehdessä päättää tapauskohtaisesti neuvosto tai komissio, kumpikin perussopimusten asiaa koskevien määräysten mukaisesti.
   4 artikla
   Neuvoston puheenjohtaja valtuutetaan nimeämään henkilöt, joilla on oikeus tallettaa sopimuksen 134 artiklassa tarkoitettu hyväksymiskirja Euroopan unionin puolesta. Komission puheenjohtaja tallettaa vastaavan hyväksymiskirjan Euroopan atomienergiayhteisön puolesta.
   5 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 21 päivänä huhtikuuta 2015.

            Neuvoston puolesta

            Puheenjohtaja

         E. RINKĒVIČS

      Tehty Brysselissä 30 päivänä huhtikuuta 2015.

            Komission puolesta

            Puheenjohtaja

         J.-C. JUNCKER

      (1)  EUVL C 15 E, 21.1.2010, s. 159.


title: 2011/587/EU: Euroopan parlamentin päätös, annettu 10 päivänä toukokuuta 2011 , Euroopan meriturvallisuusviraston varainhoitovuoden 2009 tilien päättämisestä

text:
               27.9.2011

               FI

               Euroopan unionin virallinen lehti

               L 250/185

         EUROOPAN PARLAMENTIN PÄÄTÖS,
   annettu 10 päivänä toukokuuta 2011,
   Euroopan meriturvallisuusviraston varainhoitovuoden 2009 tilien päättämisestä
   (2011/587/EU)
   EUROOPAN PARLAMENTTI, joka

               —

               ottaa huomioon Euroopan meriturvallisuusviraston lopullisen tilinpäätöksen varainhoitovuodelta 2009,

               —

               ottaa huomioon tilintarkastustuomioistuimen kertomuksen Euroopan meriturvallisuusviraston tilinpäätöksestä varainhoitovuodelta 2009 sekä viraston vastaukset (1),

               —

               ottaa huomioon neuvoston 15. helmikuuta 2011 antaman suosituksen (05892/2011 – C7-0052/2011),

               —

               ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon Euroopan meriturvallisuusviraston perustamisesta 27. kesäkuuta 2002 annetun Euroopan parlamentin ja neuvoston asetuksen (EY) N:o 1406/2002 (3) ja erityisesti sen 19 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä liikenne- ja matkailuvaliokunnan lausunnon (A7-0132/2011),

               1.

               hyväksyy Euroopan meriturvallisuusviraston varainhoitovuoden 2009 tilien päättämisen;

               2.

               kehottaa puhemiestä välittämään tämän päätöksen Euroopan meriturvallisuusviraston pääjohtajalle, neuvostolle, komissiolle ja tilintarkastustuomioistuimelle sekä huolehtimaan sen julkaisemisesta Euroopan unionin virallisessa lehdessä (L-sarja).

            Puhemies

         Jerzy BUZEK

            Pääsihteeri

         Klaus WELLE

      (1)  EUVL C 338, 14.12.2010, s. 52.

      (2)  EYVL L 248, 16.9.2002, s. 1.

      (3)  EYVL L 208, 5.8.2002, s. 1.

      (4)  EYVL L 357, 31.12.2002, s. 72.


               17.10.2017

               FI

               Euroopan unionin virallinen lehti

               C 349/81

         P8_TA(2015)0356
   Béla Kovácsin koskemattomuuden pidättämistä koskeva pyyntö
   Euroopan parlamentin päätös 14. lokakuuta 2015 Béla Kovácsin koskemattomuuden pidättämistä koskevasta pyynnöstä (2014/2044(IMM))
   (2017/C 349/13)

      Euroopan parlamentti, joka

               —

               ottaa huomioon Béla Kovácsin parlamentaarisen koskemattomuuden pidättämistä koskevan, Unkarin yleisen syyttäjän Péter Poltin 12. toukokuuta 2014 välittämän pyynnön, joka liittyy Unkarin yleisen syyttäjänviraston tutkintaan ja josta ilmoitettiin täysistunnossa 3. heinäkuuta 2014; ottaa huomioon Poltin 16. lokakuuta 2014 ja 23. maaliskuuta 2015 lähettämissä kirjeissä esittämät lisätiedot sekä keskustelun, joka käytiin Poltin kanssa oikeudellisten asioiden valiokunnassa 14. heinäkuuta 2015,

               —

               on kuullut Kovácsia työjärjestyksen 9 artiklan 5 kohdan mukaisesti,

               —

               ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,

               —

               ottaa huomioon Euroopan unionin tuomioistuimen 12. toukokuuta 1964, 10. heinäkuuta 1986, 15. ja 21. lokakuuta 2008, 19. maaliskuuta 2010, 6. syyskuuta 2011 ja 17. tammikuuta 2013 antamat tuomiot (1),

               —

               ottaa huomioon Unkarin perustuslain 4 pykälän 2 kohdan, Euroopan parlamentin unkarilaisia jäseniä koskevan vuoden 2004 lain LVII 10 pykälän 2 kohdan ja 12 pykälän 1 kohdan sekä Unkarin parlamenttia koskevan vuoden 2012 lain XXXVI 74 pykälän 1 kohdan ja 3 pykälän,

               —

               ottaa huomioon työjärjestyksen 5 artiklan 2 kohdan, 6 artiklan 1 kohdan ja 9 artiklan,

               —

               ottaa huomioon oikeudellisten asioiden valiokunnan mietinnön (A8-0291/2015),

               A.

               toteaa, että Unkarin yleinen syyttäjä on pyytänyt Euroopan parlamentin jäsenen Béla Kovácsin koskemattomuuden pidättämistä tutkinnan suorittamista varten perustellun epäilyn nojalla sen selvittämiseksi, syytetäänkö häntä Euroopan unionin toimielimiin kohdistuneesta vakoilusta Unkarin rikoslain vuoden 2012 C-säädöksen 261/A pykälän nojalla; ottaa huomioon, että tämän pykälän mukaan sitä, joka harjoittaa unionin ulkopuolisen kolmannen maan hyväksi tiedustelutoimintaa, jonka kohteena on Euroopan parlamentti, komissio tai neuvosto, on rangaistava saman lain 261 pykälän mukaisesti; toteaa, että tämän pykälän mukaan sitä, joka harjoittaa unionin ulkopuolisen maan hyväksi tiedustelutoimintaa, jonka kohteena on Euroopan parlamentti, komissio tai neuvosto, on rangaistava saman lain 261 pykälän mukaisesti; toteaa, että edellä mainitun pykälän 1 kohdan mukaan se, joka harjoittaa vieraan vallan tai ulkomaisen organisaation hyväksi tiedustelutoimintaa, jonka kohteena on Unkari, syyllistyy törkeään vakoiluun, josta rangaistuksena on kahdesta kahdeksaan vuotta vankeutta;

               B.

               toteaa, että Euroopan unionin erioikeuksista ja vapauksista tehdyn pöytäkirjan 9 artiklan mukaan Euroopan parlamentin jäsenillä on oman valtionsa alueella kansanedustajille myönnetty koskemattomuus;

               C.

               toteaa, että Unkarin perustuslain 4 pykälän 2 kohdan mukaisesti parlamentin kansallisilla jäsenillä on oikeus koskemattomuuteen; toteaa, että Euroopan parlamentin unkarilaisia jäseniä koskevan vuoden 2004 lain LVII 10 pykälän 2 kohdan mukaan Euroopan parlamentin jäsenillä on oikeus vastaavaan koskemattomuuteen kuin Unkarin parlamentin jäsenillä; toteaa, että Unkarin parlamenttia koskevan, vuonna 2012 annetun lain XXXVI 74 pykälän 1 kohdassa todetaan, että rikosprosessin käynnistäminen tai toteuttaminen jäsentä vastaan sekä kyseisen menettelyn mukaisten pakkotoimien soveltaminen parlamentin jäseneen edellyttää aina maan parlamentin etukäteen antamaa suostumusta; toteaa, että saman lain 74 pykälän 3 kohden mukaan yleisen syyttäjän on esitettävä koskemattomuuden pidättämistä koskeva pyyntö tutkimusten käynnistämiseksi;

               D.

               toteaa Unkarin korkeimman oikeuden todenneen asiassa Bf.I.2782/2002, että parlamentaarinen koskemattomuus rajoittuu rikosprosessiin eikä se kata toimia, joista ei säädetä rikosprosessilaissa, jolla pyritään estämään, havaitsemaan ja osoittamaan rikoksia;

               E.

               toteaa, että Unkarin rikoslain vuoden 2012 C-lain 261/A pykälän mukaan rikos, josta Béla Kovácsia voidaan tutkia, on ollut rangaistava 1. tammikuuta 2014 alkaen;

               F.

               toteaa, että vastaavasti tutkinta ja myöhemmin syytteeseenasettaminen, joiden suhteen pyydetään koskemattomuuden pidättämistä, rajoittuu 1. tammikuuta 2014 jälkeisiin tapahtumiin;

               G.

               toteaa, että Unkarin korkeimman oikeuden oikeuskäytännön mukaisesti todisteiden kerääminen kansallista turvallisuuspalvelua koskevan vuoden 1995 lain CXXV mukaisesti ennen tätä päivämäärää oli laillista eikä edellyttänyt koskemattomuuden pidättämistä;

               H.

               toteaa, että rikostutkinnan suorittaa yleisen syyttäjän tutkintavirasto; toteaa, että Unkarin perustuslain 29 pykälän 1 kohdan mukaisesti yleinen syyttäjä ja syyttäjänvirasto ovat itsenäisiä ja ne suorittavat niille perustuslain mukaan kuuluvia tehtäviä riippumattomina ulkoisista organisaatioista ja noudattavat toiminnassaan syyttömyysolettamaa;

               I.

               toteaa, että Béla Kovácsin koskemattomuuden pidättämistä koskevaa pyyntöä käsiteltäessä olisi sovellettava työjärjestyksen 9 artiklan 6 kohdan määräyksiä;

               J.

               toteaa, ettei parlamentti ole tässä tapauksessa löytänyt todisteita fumus persecutionis -tapauksesta eli riittävän vakavaa ja täsmällistä epäilyä siitä, että koskemattomuuden pidättämistä on pyydetty sellaisen oikeudenkäynnin yhteydessä, joka on käynnistetty poliittisen vahingon aiheuttamiseksi kyseiselle jäsenelle;

               1.

               päättää pidättää Béla Kovácsin koskemattomuuden;

               2.

               kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Unkarin tasavallan toimivaltaiselle viranomaiselle sekä Béla Kovácsille.

      (1)  Yhteisöjen tuomioistuimen tuomio 12.5.1964, Wagner v. Fohrmann ja Krier, 101/63, ECLI:EU:C:1964:28, yhteisöjen tuomioistuimen tuomio 10.7.1986, Wybot v. Faure ym., 149/85, ECLI:EU:C:1986:310, yhteisöjen ensimmäisen oikeusasteen tuomioistuimen tuomio 15.10.2008, Mote v. parlamentti, T-345/05, ECLI:EU:T:2008:440, yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579, unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102, unionin tuomioistuimen tuomio 6.9.2011, Patriciello, C-163/10, ECLI: EU:C:2011:543 sekä unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23.


title: Neuvoston päätös teknisen avun työryhmän perustamisesta

text:
Tärkeä oikeudellinen huomautus

|

31960D1119(01)

Virallinen lehti nro 073 , 19/11/1960 s. 1429 - 1430 Tanskank. erityispainos: Sarja II Nide VII s. 0008  Englannink. erityispainos: Sarja II Nide VII s. 0008  Suomenk. erityispainos Alue 11 Nide 1 s. 0009  Ruotsink. erityispainos Alue 11 Nide 1 s. 0009  tšekinkielinen erityispainos Alue 01 Nide 01 s. 11  - 12 vironkielinen erityispainos Alue 01 Nide 01 s. 11  - 12 unkarinkielinen erityispainos Alue 01 Nide 01 s. 11  - 12 liettuankielinen erityispainos Alue 01 Nide 01 s. 11  - 12 latviankielinen erityispainos Alue 01 Nide 01 s. 11  - 12 maltankielinen erityispainos Alue 01 Nide 01 s. 11  - 12 puolankielinen erityispainos Alue 01 Nide 01 s. 11  - 12 slovakinkielinen erityispainos Alue 01 Nide 01 s. 11  - 12 sloveeninkielinen erityispainos Alue 01 Nide 01 s. 11  - 12

		Neuvoston päätösteknisen avun työryhmän perustamisestaEUROOPAN TALOUSYHTEISÖN NEUVOSTO, jokakatsoo, ettäteknisen avun kysyntä ja sen tarjonta eivät eri aloilla vastaa toisiaan ja tämän vuoksi on tarpeen välttää teknisen avun käyttämistä useaan kertaan ja käyttää olemassa olevia taloudellisia ja henkisiä voimavaroja tehokkaasti,on tarpeen lisätä kehitysmaiden käytettävissä olevan teknisen avun määrää ja etsiä parhaat keinot tämän saavuttamiseksi,on hyödyllistä verrata tällä alalla saatuja kokemuksia, käytettyjä menetelmiä ja esiintyviä teknisiä organisatorisia ongelmia ottaen huomioon muiden alueellisten tai kansainvälisten teknisestä avusta vastaavien yhteisöjen toiminta,olisi suotavaa parantaa teknisen avun alalla tehtyjen pyrkimysten tuottoa sekä kansainvälisellä että kansallisella tasolla korvaamatta näillä pyrkimyksillä kuitenkaan jäsenvaltioiden kansallisten elinten toimintaa, jasen vuoksi olisi hyödyllistä yhteensovittaa jäsenvaltioiden toiminta teknisen avun alalla niin, että tekniseen apuun käytettyjen aineellisten ja henkisten voimavarojen tuotto olisi mahdollisimman suuri,ON TEHNYT TÄMÄN PÄÄTÖKSEN:1. Perustetaan teknisen avun työryhmä jäsenvaltioiden ja komission välisen aktiivisen yhteistyön kannustamiseksi ja yhteisten ratkaisujen löytämiseksi kehitysmaille annettavan teknisen avun erityisongelmiin.2. Ryhmän tehtävänä on erityisesti :a) tietojen vaihtaminen jäsenvaltioiden ja komission toiminnasta teknisen avun alalla ;b) avunantajamaissa käytettävissä olevien voimavarojen ja kehitysmaiden tarpeiden vertaaminen ;c) kehitysmaiden teknistä apua koskevien pyyntöjen tutkiminen, erityisesti parhaiden keinojen löytämiseksi niiden täyttämiseen ;d) kansallisten elinten teknisen avun alalla käyttämien menetelmien ja tekniikoiden vertaaminen ja tarvittaessa ehdotusten tekeminen niiden yhdenmukaistamiseksi ;e) aikanaan yhteisten toimien käynnistämisen harkitseminen teknisen avun alalla ja niiden ehdottaminen ;f) yleisesti kaikkien työryhmän toimivaltaan kuuluvien, jonkin sen jäsenen esille ottamien ongelmien käsitteleminen ja erityisesti jäsenvaltioiden välisen yhteistyön edistäminen kansainvälisissä järjestöissä ja siihen liittyvien ehdotusten tekeminen.3. Työryhmä muodostuu kunkin jäsenvaltion ja komission edustajista, joilla on erityisiä tehtäviä teknisen avun alalla. Kunkin edustajan tilalle voidaan samoin edellytyksin nimittää varaedustaja.Edustajat saavat käyttää apunaan asiantuntijoita erityisongelmia käsiteltäessä.Työryhmän sihteeristötehtävistä huolehtii neuvostojen sihteeristö.4. EHTY:n korkea viranomainen ja Euratomin komissio voivat olla edustettuina työryhmän kokouksissa.5. Työryhmä voi tehtäviään suorittaessaan kutsua ja kuulla asiantuntijoita, joiden kuulemista se pitää aiheellisena.6. Työryhmän on annettava määräajoin kertomus toimivaltaisille viranomaisille.Tehty Brysselissä 19 päivänä lokakuuta 1960.Neuvoston puolestaPuheenjohtajaJ.M.A.H. Luns--------------------------------------------------


title: Neuvoston päätös (EU) 2016/1707, annettu 20 päivänä syyskuuta 2016, kansallisten keskuspankkien ulkopuolisten tilintarkastajien hyväksymisestä tehdyn päätöksen 1999/70/EY muuttamisesta Eesti Pankin ulkopuolisten tilintarkastajien osalta

text:
               23.9.2016

               FI

               Euroopan unionin virallinen lehti

               L 257/13

         NEUVOSTON PÄÄTÖS (EU) 2016/1707,
   annettu 20 päivänä syyskuuta 2016,
   kansallisten keskuspankkien ulkopuolisten tilintarkastajien hyväksymisestä tehdyn päätöksen 1999/70/EY muuttamisesta Eesti Pankin ulkopuolisten tilintarkastajien osalta
   EUROOPAN UNIONIN NEUVOSTO, joka
   ottaa huomioon Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Euroopan keskuspankkijärjestelmän ja Euroopan keskuspankin perussäännöstä tehdyn pöytäkirjan N:o 4 ja erityisesti sen 27.1 artiklan,
   ottaa huomioon Eesti Pankin ulkopuolisista tilintarkastajista Euroopan unionin neuvostolle 14 päivänä heinäkuuta 2016 annetun Euroopan keskuspankin suosituksen (EKP/2016/20) (1),
   sekä katsoo seuraavaa:

               (1)

               Euroopan keskuspankin (EKP) neuvoston suosittamat ja neuvoston hyväksymät riippumattomat ulkopuoliset tilintarkastajat tarkastavat Euroopan keskuspankin ja niiden jäsenvaltioiden, joiden rahayksikkö on euro, kansallisten keskuspankkien tilit.

               (2)

               Eesti Pankin ulkopuolisen tilintarkastajan toimikausi päättyi tilikauden 2015 tilintarkastuksen jälkeen. Sen vuoksi on tarpeen nimittää ulkopuoliset tilintarkastajat tilikaudesta 2016 alkaen.

               (3)

               Eesti Pank on valinnut KPMG Baltics OÜ:n ulkopuolisiksi tilintarkastajikseen tilikausiksi 2016–2020.

               (4)

               EKP:n neuvosto on suositellut KPMG Baltics OÜ:n nimittämistä Eesti Pankin ulkopuolisiksi tilintarkastajiksi tilikausiksi 2016–2020.

               (5)

               EKP:n neuvoston suosituksen johdosta neuvoston päätös 1999/70/EY (2) olisi muutettava,

         ON HYVÄKSYNYT TÄMÄN PÄÄTÖKSEN:
   1 artikla
   Korvataan päätöksen 1999/70/EY 1 artiklan 17 kohta seuraavasti:

      ”17.   Hyväksytään KPMG Baltics OÜ Eesti Pankin ulkopuolisiksi tilintarkastajiksi tilikausiksi 2016–2020.”

   2 artikla
   Tämä päätös tulee voimaan päivänä, jona se annetaan tiedoksi.
   3 artikla
   Tämä päätös on osoitettu EKP:lle.

      Tehty Brysselissä 20 päivänä syyskuuta 2016.

            Neuvoston puolesta

            Puheenjohtaja

         I. KORČOK

      (1)  EUVL C 266, 22.7.2016, s. 1.

      (2)  Neuvoston päätös 1999/70/EY, tehty 25 päivänä tammikuuta 1999, kansallisten keskuspankkien ulkopuolisten tilintarkastajien hyväksymisestä (EYVL L 22, 29.1.1999, s. 69).


Avis juridique important

|

32000D0459

Euroopan parlamentin, neuvoston, komission, yhteisöjen tuomioistuimen, tilintarkastustuomioistuimen, talous- ja sosiaalikomitean sekä alueiden komitean päätös, tehty 20 päivänä heinäkuuta 2000, Euroopan yhteisöjen virallisten julkaisujen toimiston organisaatiosta ja toiminnasta

Virallinen lehti nro L 183 , 22/07/2000 s. 0012 - 0015

Euroopan parlamentin, neuvoston, komission, yhteisöjen tuomioistuimen, tilintarkastustuomioistuimen, talous- ja sosiaalikomitean sekä alueiden komitean päätös,tehty 20 päivänä heinäkuuta 2000,Euroopan yhteisöjen virallisten julkaisujen toimiston organisaatiosta ja toiminnasta(2000/459/EY, EHTY, Euratom)EUROOPAN PARLAMENTTI,EUROOPAN UNIONIN NEUVOSTO,KOMISSIO,YHTEISÖJEN TUOMIOISTUIN,TILINTARKASTUSTUOMIOISTUIN,TALOUS- JA SOSIAALIKOMITEA sekäALUEIDEN KOMITEA, jotkaottavat huomioon Euroopan unionista tehdyn sopimuksen,ottavat huomioon Euroopan yhteisön perustamissopimuksen,ottavat huomioon Euroopan hiili- ja teräsyhteisön perustamissopimuksen,ottavat huomioon Euroopan atomienergiayhteisön perustamissopimuksen,sekä katsovat seuraavaa:(1) Jäsenvaltioiden hallitusten edustajien yhteisöjen tiettyjen toimielinten ja yksiköiden väliaikaisesta sijainnista 8 päivänä huhtikuuta 1965 tekemän päätöksen(1) 8 artiklan mukaan Euroopan yhteisöjen virallisten julkaisujen toimisto (jäljempänä "toimisto") sijoitetaan Luxemburgiin. Kyseinen säännös pantiin täytäntöön päätöksellä 69/13/Euratom, EHTY, ETY(2), sellaisena kuin se on muutettuna päätöksellä 80/443/ETY, Euratom, EHTY(3).(2) Euroopan yhteisöjen yleiseen talousarvioon sovellettavassa 21 päivänä joulukuuta 1977 annetussa varainhoitoasetuksessa(4), sellaisena kuin se on viimeksi muutettuna neuvoston asetuksella (EY, EHTY, Euratom) N:o 2779/98(5), annetaan erityisiä toimiston toimintaan liittyviä säännöksiä.(3) Toimistoa koskevaa sääntelyä on mukautettava, jotta voitaisiin ottaa huomioon nimittävän viranomaisen toimivallan käytössä tapahtuneet muutokset.(4) Julkaisutoiminnan tekninen kehitys on ollut huomattavaa, mikä on otettava huomioon toimiston toiminnassa.(5) Päätöstä 69/13/Euratom, EHTY, ETY on muutettu merkittävästi. Mainitun päätöksen pohjalta olisi laadittava uusi päätös, jotta siihen voitaisiin sisällyttää uudet muutokset ja jotta siitä tulisi selkeä,OVAT PÄÄTTÄNEET SEURAAVAA:1 artikla"Euroopan yhteisöjen virallisten julkaisujen toimiston" (jäljempänä "toimisto") tavoitteena on varmistaa parhain mahdollisin teknisin ja taloudellisin edellytyksin sekä Euroopan yhteisöjen toimielinten vastuun alaisena kyseisten toimielinten ja niiden yksiköiden julkaisujen julkaiseminen.2 artiklaTässä päätöksessä tarkoitetaan1) "julkaisemisella" julkaisujen tuottamista ja jakelua kaikissa muodoissa ja ulkoasuissa, niin nykyisillä kuin tulevillakin menetelmillä,2) "toimielimillä" Euroopan parlamenttia, neuvostoa, komissiota, yhteisöjen tuomioistuinta, tilintarkastustuomioistuinta, talous- ja sosiaalikomiteaa sekä alueiden komiteaa,3) "elimillä, virastoilla ja laitoksilla" perussopimuksilla perustettuja tai näihin perustuvia elimiä ja varastoja.3 artikla1. Toimisto huolehtii itse tai yritysten kautta seuraavista tehtävistä:a) Euroopan yhteisöjen virallisen lehden (jäljempänä "virallinen lehti") julkaiseminen;b) Euroopan yhteisöjen toimielinten ja niiden yksiköiden muiden julkaisujen julkaiseminen, sanotun kuitenkaan rajoittamatta 2 ja 3 kohdan säännösten soveltamista;c) elinten, virastojen ja laitosten julkaisujen julkaiseminen niiden pyynnöstä.2. Kukin toimielin voi tuottaa ja jaella sisäiseen käyttöön tarkoitetut asiakirjansa.3. Toimielimet, elimet, virastot ja laitokset voivat poikkeustapauksessa julkaista julkaisuja ilman toimistoa, jos toimiston osallistuminen julkaisemiseen kasvattaisi kustannuksia huomattavasti tai jos toimisto ei teknisistä syistä voi tuottaa ja jaella julkaisua riittävän nopeasti julkaisun lyhyen määräajan puitteissa. Ne ilmoittavat asiasta johtokunnalle viipymättä.4. Toimistolle kuuluvat tehtäviensä täyttämiseksi seuraavat toimet:a) julkaistavien asiakirjojen ryhmittely;b) tekstien ja muun aineiston valmistelu ja tarkistus toimielinten, elinten, virastojen ja laitosten toimittamien tietojen pohjalta;c) sopimusten tekeminen tavarantoimittajien kanssa;d) kiireellisten ja suppealevikkisten töiden painaminen;e) töiden hoidon valvonta;f) laadunvalvonta;g) tavarantoimittajien kanssa tehtyjen sopimusten rahoitusseuranta;h) laadun ja määrän hyväksyminen;i) tilinpidon valvonta, johon kuuluu varainhoitoasetuksen edellyttämä maksumääräysten ja todistusten antaminen;j) julkaisujen luettelointi ja arkistointi;k) myynninhallinta;l) jakelu.Lisäksi toimisto toimittaa toimielimille, elimille, virastoille ja laitoksille kaikki tekniset, rahoitukselliset ja kaupalliset tiedot, jotka ovat hyödyksi näiden julkaisuhankkeille, ja avustaa näitä puitesopimusten teossa.5. Kullakin toimielimellä, elimellä, virastolla ja laitoksella, on yksinomainen toimivalta julkaisupäätöksen tekemiseen.4 artikla1. Perustetaan toimiston johtokunta, jossa kullakin toimielimellä on yksi ääni.2. Johtokunta kokoontuu puheenjohtajansa aloitteesta tai toimielimen pyynnöstä vähintään kerran puolessa vuodessa.3. Johtokunnan päätökset tehdään yksinkertaisella enemmistöllä, jollei toisin säädetä. Jos johtokunta tekee kuitenkin erityispäätöksen jonkin toimielimen omasta julkaisusta, on tähän enemmistöön sisällyttävä kyseisen toimielimen ääni, sanotun kuitenkaan rajoittamatta 3 artiklan 5 kohdan soveltamista.5 artikla1. Johtokunta hoitaa seuraavia tehtäviä toimielinten, elinten, virastojen ja laitosten edun mukaisesti:a) Se vahvistaa yksimielisesti toimiston toimintasäännöt.b) Se vahvistaa yksimielisesti yleisen myynti- ja ilmaisjakelupolitiikan päälinjat.c) Se tekee toimielimille, elimille, virastoille ja laitoksille ehdotuksia toimiston moitteettoman toiminnan helpottamiseksi.d) Se laatii talousarviomenettelyn puitteissa alustavan tulo- ja menoarvion, joka perustuu toimiston johtajan luonnokseen. Se toimittaa arvion komissiolle, joka laatii komission alustavan tulo- ja menoarvion. Samoin se esittää komissiolle toimiston henkilöstötaulukkoon tarpeellisiksi katsomansa mukautukset.e) Se päättää sellaisten lisäpalveluiden luonteesta ja hinnoista, joita toimisto voi tarjota toimielimille, elimille, virastoille ja laitoksille maksua vastaan.f) Se päättää sellaisten palveluiden luonteesta, joita toimisto voi teettää alihankintana.g) Se laatii johtajansa valmisteleman luonnoksen pohjalta vuosikertomuksen, joka sisältää kustannuspaikkapohjaiseen kirjanpitoon perustuvat tiedot toimiston tekemiä töitä ja tarjoamia palveluita koskevista tulo- ja menopuolen alamomenteista. Se toimittaa ennen kunkin vuoden toukokuun 1 päivää toimielimille edellistä varainhoitovuotta koskevan kertomuksen.h) Se osallistuu joidenkin virkamiesten nimittämiseen 6 artiklassa vahvistetuin edellytyksin.2. Johtokunta hoitaa seuraavia viralliseen lehteen liittyviä tehtäviä:a) Se saattaa kunkin toimielimen toimivaltaisen elimen käsiteltäviksi periaatepäätöksiä, joita kaikkien virallista lehteä käyttävien toimielinten on noudatettava, ja valvoo tehtyjen päätösten täytäntöönpanoa.b) Se valmistelee virallisen lehden rakenteeseen ja ulkoasuun liittyviä parannusehdotuksia.c) Se muotoilee toimielimille ehdotuksia julkaistavien tekstien yhdenmukaistamisesta ja esitystavasta.d) Se tarkastelee virallisen lehden painamiseen liittyvässä toiminnassa ilmenneitä ongelmia ja antaa näiden ongelmien selvittämiseksi toimiston puitteissa tarvittavia ohjeita sekä toimielimille suunnattuja suosituksia.e) Se päättää yksimielisesti, voidaanko virallisessa lehdessä julkaista muista kuin toimielimistä peräisin olevia tekstejä, ja jos voidaan, niin mitkä ehdot niihin pätevät. Tätä säännöstä ei kuitenkaan sovelleta yhteisön oikeuden säännösten mukaisesti tapahtuvaan julkaisemiseen.f) Se voi pyytää varainhoitoasetuksen 133 artiklan mukaisesti komissiota avaamaan käyttöpääoman hallinnointiin pankkitilin, josta rahoitetaan virallisen lehden julkaisemiseen tarvittavia toimituksia.3. Johtokunta vahvistaa yksimielisesti työjärjestyksensä, sen jälkeen kun toimielimet ovat hyväksyneet sen. Se nimittää puheenjohtajan keskuudestaan.6 artikla1. Komissio toimii jäljempänä esitetyin ehdoin nimittävänä viranomaisena virkamiehille ja muulle henkilöstölle, jotka kuuluvat palkkaluokkiin A 1, A 2, A 3 ja LA 3.Komissio nimittää virkamiehet, jotka kuuluvat palkkaluokkiin A 1, A 2, A 3 ja LA 3, vasta saatuaan johtokunnan puoltavan lausunnon nimitykselle. Kun kyse on palkkaluokista A 1 ja A 2, lausunnon on oltava yksimielinen.Johtokunta osallistuu tarvittaessa tiiviisti menettelyihin, jotka edeltävät palkkaluokkiin A 1, A 2, A 3 ja LA 3 kuuluvien virkamiesten ja muun henkilöstön nimittämistä, kuten hakuilmoitusten laatimiseen, hakemusten käsittelyyn sekä valintalautakunnan nimittämiseen.2. Komissio toimii nimittävänä viranomaisena muille kuin 1 kohdassa tarkoitetuille virkamiehille ja muulle henkilöstölle. Se voi siirtää nimittämisvaltuudet toimiston johtajalle.Komissio tai toimiston johtaja, joka on saanut nimittämisvaltuudet, ilmoittaa johtokunnalle muiden kuin 1 kohdassa tarkoitettujen virkamiesten ja muun henkilöstön nimityksistä, sopimusten allekirjoittamisesta, ylentämisestä tai kurinpitomenettelyn käynnistämisestä. Jos komissio ei ole siirtänyt kyseisiä virkamiehiä ja muuta henkilöstöä koskevia nimittämisvaltuuksia toimiston johtajalle, huolehtii komissio mainituista menettelyistä johtajan ehdotuksesta.3. Edellä 1 ja 2 kohdassa mainittuihin tehtäviin liittyvät hallinnolliset menettelyt samoin kuin henkilöstöön ja erityisesti sen eläkkeisiin, sairauskassaan, työtapaturmiin, palkkoihin ja lomiin liittyvä juokseva hallinto hoidetaan samoin edellytyksin kuin Luxemburgissa toimivan komission muun henkilöstön vastaava hallinto.4. Toimiston avoimista toimista tiedotetaan riittävän ajoissa yhteisöjen kaikkien toimielinten virkamiehille.7 artikla1. Toimiston määrärahat, joiden kokonaismäärä kirjataan erityiseen budjettikohtaan komissiota koskevassa talousarvion pääluokassa, eritellään kyseisen luokan liitteessä.Liitteessä esitetään menot ja tulot jaoteltuina talousarvion pääluokkien tapaan.2. Viraston henkilöstön lukumäärä ilmoitetaan komission henkilöstötaulukon liitteessä.3. Kukin toimielin, elin, virasto ja laitos pysyy tulojen ja menojen hyväksyjänä talousarviossaan lukuun "Julkaisut" varatuille määrärahoille. Julkaisujen ilmaisjakelusta syntyvistä kustannuksista vastaa asianomainen toimielin, elin tai virasto. Johtokunta määrittelee tiliyhteistyötä koskevat yksityiskohtaiset säännöt toimiston sekä toimielinten, elinten, virastojen ja laitosten välillä.4. Toimiston tarjoamista maksullisista palveluista laskutetaan johtokunnan vahvistamin ehdoin. Johtokunta toimittaa varainhoitovuoden lopussa budjettivallan käyttäjälle tällä tavoin saatujen määrien erittelyn osana kyseisen budjettikohdan liitettä.5. Toimisto pitää erillistä kirjanpitoa virallisen lehden ja julkaisujen myynnistä. Myynnin nettotulot maksetaan toimielimille, elimille, virastoille ja laitoksille varainhoitovuoden päätyttyä.Myynnin nettotuloilla tarkoitetaan laskutettua kokonaismäärää, josta on vähennetty hallinnosta, maksujen perinnästä ja pankkitapahtumista johtuvat kulut.8 artiklaToimiston johtaja vastaa toimiston moitteettomasta toiminnasta johtokunnan alaisuudessa ja tämän toimivallan rajoissa. Hän varmistaa johtokunnan sihteeristön toiminnan, tiedottaa tälle tehtäviensä toteuttamisesta ja esittää tälle toimiston moitteetonta toimintaa koskevia ehdotuksia. Toimiston henkilökunta toimii hänen alaisuudessaan. Jos johtaja on poissa tai estynyt hoitamaan virkaansa, hoitaa hänen tehtäviään johtokunnan nimeämä toimiston virkamies poiketen sijaisen nimittämistä koskevista säännöistä.9 artiklaKumotaan päätös 69/13/Euratom, EHTY, ETY.Viittauksia kumottuun päätökseen pidetään viittauksina tähän päätökseen.Tehty Brysselissä ja Luxemburgissa 20 päivänä heinäkuuta 2000.Euroopan parlamentin puolestaPuhemiesN. FontaineNeuvoston puolestaPuheenjohtajaF. ParlyKomission puolestaPuheenjohtajaR. ProdiYhteisöjen tuomioistuimen puolestaPresidenttiG. C. Rodríguez IglesiasTilintarkastustuomioistuimen puolestaPresidenttiJ.O. KarlssonTalous- ja sosiaalikomitean puolestaPuheenjohtajaB. Rangoni MachiavelliAlueiden komitean puolestaPuheenjohtajaJ. Chabert(1) EYVL 152, 13.7.1967, s. 18.(2) EYVL L 13, 18.1.1969, s. 19.(3) EYVL L 107, 25.4.1980, s. 44.(4) EYVL L 356, 31.12.1977, s. 1.(5) EYVL L 347, 23.12.1998, s. 3.


title: Neuvoston päätös 2011/473/YUTP, annettu 25 päivänä heinäkuuta 2011 , Euroopan unionin poliisioperaatiosta Afganistanissa (EUPOL Afganistan) annetun päätöksen 2010/279/YUTP muuttamisesta

text:
               27.7.2011

               FI

               Euroopan unionin virallinen lehti

               L 195/72

         NEUVOSTON PÄÄTÖS 2011/473/YUTP,
   annettu 25 päivänä heinäkuuta 2011,
   Euroopan unionin poliisioperaatiosta Afganistanissa (EUPOL Afganistan) annetun päätöksen 2010/279/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan ja 43 artiklan 2 kohdan,
   sekä katsoo seuraavaa:

               (1)

               Neuvosto hyväksyi 30 päivänä toukokuuta 2007 yhteisen toiminnan 2007/369/YUTP (1) Euroopan unionin Afganistanissa toteuttaman poliisioperaation perustamisesta (EUPOL Afganistan).

               (2)

               Neuvosto hyväksyi 18 päivänä toukokuuta 2010 päätöksen 2010/279/YUTP (2), jolla jatkettiin EUPOL Afganistan -operaatiota 31 päivään toukokuuta 2013 asti. Päätöksen 2010/279/YUTP muuttamisesta annetun neuvoston päätöksen 2011/298/YUTP (3) nojalla 54 600 000 euron rahoitusohje kattaa kauden, joka päättyy 31 päivänä heinäkuuta 2011.

               (3)

               Päätöksen 2010/279/YUTP 13 artiklan 2 kohdassa säädetään, että neuvosto päättää rahoitusohjeen seuraavien kausien osalta.

               (4)

               Päätös 2010/279/YUTP olisi tämän takia muutettava rahoitusohjeen sisällyttämiseksi 1 päivänä elokuuta 2011 alkavaa ja 31 päivänä heinäkuuta 2012 päättyvää kautta varten,

         ON HYVÄKSYNYT TÄMÄN PÄÄTÖKSEN:
   1 artikla
   Lisätään päätöksen 2010/279/YUTP 13 artiklan 1 kohtaan alakohta seuraavasti:

      ”EUPOL Afganistan -operaatioon liittyviin menoihin tarkoitettu rahoitusohje 1 päivänä elokuuta 2011 alkavaa ja 31 päivänä heinäkuuta 2012 päättyvää kautta varten on 60 500 000 euroa.”

   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 25 päivänä heinäkuuta 2011.

            Neuvoston puolesta

            Puheenjohtaja

         M. DOWGIELEWICZ

      (1)  EUVL L 139, 31.5.2007, s. 33.

      (2)  EUVL L 123, 19.5.2010, s. 4.

      (3)  EUVL L 136, 24.5.2011, s. 64.